‘Афғонистон – бангилар ўчоғига ҳам айланди’ - BBC O'zbek\n‘Афғонистон – бангилар ўчоғига ҳам айланди’\nImage caption Афғонистон аҳолисининг бир миллиондан ортиқроғини бугун бангилар ташкил этишаркан\nҲануз дунёдаги энг йирик афюн ишлаб чиқарувчи давлат бўлган Афғонистон бангиларининг сони бўйича ҳам барчани ортда қолдириб кетибди.\nАгар, Афғонистон аҳолисининг сони 35 миллион дейилса, уларнинг бир миллиондан ортиқроғини бугун бангилар ташкил этишаркан.\nАён бўлишича, бу каби нисбат дунёнинг бошқа бирор бир давлатида кузатилмайди.\nБангиларни излаб, узоққа бориб ётишингизнинг ҳожати йўқ: уларни шундоққина Афғонистон пойтахтининг қоқ юрагида, Кобул дарёси бўйларида учратасиз.\nБангилар бу ерга героин сотиб олиш ва истеъмол қилиш учун йиғилишади. Одамларни инсоний қиёфаларидан чиқарувчи аянчли бир маскан.\nБу ерда куппа-кундуз куни эркаклар ва ёш-ёш йигитлар чўкка тушволиб, турли гиёҳванд моддаларни қабул қилишади.\nУстига устак, уларнинг ораларида, ҳатто, шифокор, муҳандис ва таржимон бўлган саводли кишиларни ҳам учратасиз.\nТариқ Сулаймон бангиларга ёрдам бериш билан шуғулланувчи маҳаллий хайрия жамғармасидан.\nУ гиёҳвандлик балосига йўлиққан инсонларни даволанишга ундаш учун тез-тез бу ерга келиб туради.\n“Биз шундоқ ҳам болаларимизни худкушлигу ракета ҳужумлари, портлашларда бой бераяпмиз. Энди эса, бангилик ватандошларимизни ўлдираётган бошқа бир террорчилик балосига айланди”, дейди у.\nАслан Афғонистоннинг шимолий Бадахшон вилоятидан бўлган 18 ёшли Жовид 10 йилдан бери героин истеъмол қилади.\nҲали бола экани чоғида еримда яхшироқ ишласин деб, ўзининг қондош амакиси уни бу балога йўлиқтириб қўйган.\n“Ҳаётимдан нафратланаман. Чунки ҳамма мени ёмон кўради. Мен бу ёшда мактабда бўлишим керак. Аммо, кўриб турганингиздек, бангиман”, дейди у.\nЖовиднинг отаси ўлиб кетган. Ногирон онаси эса, ўғлининг дардида куйиб, адо бўлган. Онасининг ҳаётдан ягона умиди – ўғлининг бангилик балосидан халос бўлиши. Лекин, шунга қарамай, тиланчилик қилиб бўлса-да, Жовиднинг бир кунлик героинига етадиган пулни топиб беради. Ўғлининг ўғрилик қилишидан қўрқади.\n“Агар куним битиб, қазо қилиб қолсам, кунинг бошқа бангилар каби кўприкнинг остида ўтади деб Жовидга жавраганим жавраган”, дейди онаси.\nҲатто, тунлари ҳам тиним билмайдиган аксарият ашаддий бангиларнинг тақдирлари Жовидники билан ўхшаш.\nПолиция ходимлари бангиларни бу ердан қувиб солиш учун мунтазам равишда рейдлар уюштириб туришади, уларни калтаклашади ва ҳатто, дарёга ҳам отиб юборишади.\nҲамма бало нимада?\nНега бир миллиондан ортиқ афғоннинг гиёҳванд моддаларга рўжу қўйишгани сабаблари эса, анчайин мураккаб.\nШубҳасиз, бунда бир неча ўн йиллик урушларнинг ҳам таъсири бор.\nЧунки жанглардан қочиб, муҳожирликка юз тутган аксарият афғонлар бангилар сони юқори бўлган қўшни Покистон ва Эрондан бошпана топишган.\nМулозимларга кўра, бугун ортга қайтаётган ўша қочқинлар ўзлари билан она юртларига гиёҳвандлик балосини ҳам олиб келишмоқда.\nБундан ташқари, ишсизлик муаммоси ҳам бор. Агар, сўнгги рақамларга қаралса, Афғонистон аҳолисининг 40 фоизга яқини ишсиз.\n“Ишим бўлганида эди, бу ернинг яқинига ҳам йўламасдим”, дейди мен Кобул дарёси бўйида учратган бангилардан бири.\nФаруқнинг айтишича, қўлида шифокорлик дипломи бор ва вақтида касалхона бошқарувчиси ҳам бўлиб ишлаган.\nУ барча дарду аламларимдан фориғ бўлиш учун гиёҳванд модда қабул қиламан, бироқ бангиликдан кўра, ўлганим яхшийди, дейди.\nБундан ташқари, гиёҳвандлар сонининг шитоб билан ошиб боришига героиннинг йил сайин имконли бўлиб бораётгани ҳам сабаб бўлмоқда.\nЧунки сўнгги йилларда героин Афғонистоннинг ўзида ҳам ишлаб чиқарилмоқда.\nБангиларнинг сўзларига қаралса, Кобулда героинни топиш ҳам, сотиб олиш ҳам осон:\n“Худди, егани бир нарса харид қилганга тенг. Бир грамми 6 АҚШ доллари туради. Шаҳарнинг исталган бурчагидан топасиз”, дейишади улар.\nБирлашган Миллатлар Гиёҳванд моддаларни назорат этиш идораси – Афғонистонда кўкнори етиштиришга чек қўйиш йўлида иш олиб бораётган саноқли халқаро ташкилотлардан бири.\n“Биз шу пайтгача талаб гиёҳванд моддаларга эҳтиёжни пайдо қилади, деган фикрда эдик. Лекин, биз назардан қочирган нарса шу бўлдики, бозорда салмоқли миқдордаги маҳсулотнинг пайдо бўлиши ҳам ички эҳтиёжга сабаб бўлади”, дейди идора вакили Жан –Люк Лемаю.\nМақсадга нима бўлди?\n2001 йилда Афғонистонга кириб борган хорижий қўшинларнинг асосий мақсадларидан бири ҳам кўкнори етиштирилишига барҳам бериш эди.\nАммо, бунинг ўрнига, улар исёнчиларга қарши курашга кўпроқ эътибор бериб, кўкноризорларга, ҳатто, кўз юмишда ҳам айбланишди.\nАфюн Афғонистонда янгилик эмас. Асрларки, одамлар уни ўзига хос дори сифатида ҳам қўллаб келишган.\nМен шимолий Мозори Шариф шаҳридаги касалхоналардан бирида учратган Фотима ҳам боласини туққандан кейин кетаётган қонни тўхтатиш учун афюн истеъмол қилишни бошлаганини айтади.\nУнга кўра, шифокорга боришдан кўра арзонроқ тушгани учун шундай қилган.\nСўнгра йўталини даволайман, деб эмизикли боласига ҳам афюн беради. Ҳозир эса, икковлон ҳам банги бўлиб қолишган.\nАгар, рақамларга қаралса, ҳозир Афғонистондаги бангиларнинг 40 фоизини аёллар ва болалар ташкил этишади.\nАммо уларнинг орасида Фотима ва фарзандига ўхшаб, даво истаётганлари кам.\nБутун Афғонистон бўйлаб ҳозир фаолиятда бўлган 95 та махсус тиббиёт марказлари ҳам бор-йўғи 2.305 кишига мўлжалланган.\nБир миллиондан ортиқ бангини даволаш учун давлат ғазнасидан ажратилаётган йиллик маблағ эса, бор-йўғи 2 миллион доллардан сал ошади.\nБу – ҳар бир бангининг даволаниш учун йилига фақатгина 2 доллардан сал ошиқроқ маблаққа умид қила олишини англатади.\nДейлик, биргина Жовиднинг ўзи кунига бундан уч карра қимматроққа тушувчи миқдорда героин истеъмол қилади.\nҲали Кобулда эканим чоғи Жовиднинг даволаниш учун Тариқ Сулаймоннинг “Нажот” марказига ётганини эшитдим.\nКўчада қайтиб кўриб қолганимда у менга героинни қайтиб оғзига олмаётганини айтди.\nАммо унинг сузилиб турган кўзлари ва пойинтар-сойинтар гаплари умуман бошқа нарсага далолат қиларди.\nҚишнинг ғира-шира оқшомида кўздан ғойиб бўларкан, унинг бир кун келиб, гиёҳвандлик балосидан халос бўлишига, негадир, кўзим етмасди.\nАфғонистон турли жабҳаларда тўқнаш келиб турган муаммоларнинг кўплигидан гиёҳванд моддаларга қарши курашда қанчалик муваффақият қозона олиши ҳам менга шунчалик мавҳум туюлади.\nАҚШ: 'Афғонистоннинг 'KAM AIR' ҳаво ширкати гиёхванд моддалар ташимоқда'


Хитой коронавирус эпидемияси тугаганини маълум қилди » Muzlik.uz - O‘zbekiston yangiliklari\nХХР Соғлиқни сақлаш масалалари бўйича давлат қўмитаси раиси Ми Фэн мамлакат ҳудудида COVID-19 коронавирус инфекцияси тарқалиши тўхтатилганини маълум қилди, дея хабар берди РИА Новости. «28 март ҳолатига кўра тасдиқланган инфекция билан зарарланиш ҳолатлари 3000 тадан камроқни ташкил этмоқда», — дея аниқлик киритди у. Сўнгги маълумотларга кўра, Хитойда COVID-19 эпидемияси бошланганидан буён қарийб 82 мингта касалланиш ҳолатлари қайд этилди, 75,5 минг нафардан зиёд бемор соғайди, 330 нафари вафот этди. Бугунги кунда COVID-19 пандемияси Антарктидадан ташқари барча қитъаларда 177 та мамлакатда тасдиқланди. Жаҳон соғлиқни сақлаш ташкилоти маълумотларига кўра, 727 мингдан зиёд минг киши инфекция юқтирди, 34 мингдан ортиқ киши вафот этди. Хопкинс университети маълумотларига кўра, ўлимлар сони бўйича Италия биринчи ўринда бормоқда (10 мингдан ошди). Кейинги ўринларда эса Испания, Хитой, Эрон, Франция ва Буюк Британия бормоқда. Энг кўп касалланиш ҳолатлари эса АҚШда — 143 минг кишидан ортиқ.


«Ҳумо арена» очилишида Филипп Киркоров ва Дима Билан қатнашади » Ўзбекистон янгиликлари – Zamin.uz\n12 март 2019, 07:35\n15 март куни Тошкентда «Ҳумо» муз аренасининг очилиш маросими бўлиб ўтади. Бугун мазкур тадбир олдидан матбуот-анжумани ўтказилди. Бу ҳақда Миллий олимпия қўмитаси матбуот хизмати хабар берди.\nТадбирда қатнашган МОҚ Бош котиби Жасур Матчановнинг айтишича, «Ҳумо арена»си универсал спорт иншооти бўлади. Унда нафақат хоккей балки, қишки спорт турларидан шорт-трек, фигурали учиш, кёрлинг, конькида югуриш муз қоплама олиб ташланса, гандбол, баскетбол, волейбол, дзюдо, оғир атлетика, мини-футбол ва шу каби жуда кўплаб спорт мусобақаларини қабул қилиш мумкин.\n«Очилиш маросими спорт мухлисларининг ёдида узоқ вақт сақланиб қолади. Бадиий қисмнинг ўзида 2 мингдан ошиқ иштирокчи қатнашади. Бундан ташқари аренага 6 мингдан зиёд мухлислар келиши кутилмоқда. Очилиш маросимида бош ғоя санъат ва спортни биргаликда уйғунлаштириб беришдир. Шунингдек, унда Павел Буре, Виталий Прохоров каби яқин ўтмишимизнинг хоккей юлдузлари, муз устида рақс бўйича Турин Олимпиадаси чемпиони Татьяна Навка, концерт дастурида эса Филипп Киркоров, Николай Басков, Дима Билан каби эстрада юлдузлари ташриф буюришади», – дейди очилиш маросими ташкилотчиси Мадина Турсунова.\n«Ҳумо арена»си асосий ва кичик майдонларга эга бўлиб, катта мусобақалар учун мўлжалланган қисми 12 500 мухлисни ўз бағрига сиғдира олади. Мазкур спорт иншоотининг очилиш маросими 15 март куни бўлиб ўтади.\nЯнгиликлар » Спорт » «Ҳумо арена» очилишида Филипп Киркоров ва Дима Билан қатнашади\n22:03 Энди вилоятларда ҳам муз саройлари қурилади\n00:30 Эртага хоккей бўйича биринчи Ўзбекистон чемпионатига старт берилади\n11:46 Континентал хоккей лигасида ўзбек клуби пайдо бўлиши мумкин


Бишкек: 130чи маршрут таксиси йўловчилари «Дордой»гача икки сом зиёд йўл кира тўлашади | ҚИРҒИЗИСТОН ЯНГИЛИКЛАРИ\nБишкек: 130чи маршрут таксиси йўловчилари «Дордой»гача икки сом зиёд йўл кира тўлашади\nБишкекнинг №130 маршрут ҳайдовчилари мэрия қарорига хилоф равишда йўловчилардан «Дордой» бозоригача ўн сом йўл кира олмоқда. Ҳужжатга биноан улар барча маршрутлар бўйлаб саккиз сом йўл кира ҳаққи олишлари керак.\nБишкек маршруткалари орасида саккиз сомдан зиёд йўл кира ҳақини фақатгина аввалидан бошлаб сўнгги манзилгача бекатларда тўхтамайдиган жамоат транспортлари орасида - 12 экспресс-маршруткалари олиши мумкин.\nТранспорт назорати бошлиғи ўринбосари Азат Бейшеев «Клооп»га берган интервюсида №130 маршрути ушбу рўйхатга кирмайди ва унинг ҳайдовчилари Жал кичик ноҳиясидан “Дордой” орақали Ак-Жаргача саккиз сом йўл кир олишлари кераклигини айтди.\nБироқ Бишкек мэрияси шаҳар транспор бошқармаси бошлиғи Геннадий Милицкий, унинг маълумотларига кўра 130-чи маршрутка экспресс-маршрутка ҳисобланади деди.\nУшбу транспортнинг йўловчи ва ҳайдовчилари “Клоопга”, “шаҳар бўйлаб [Бишкек]” йўл кира саккиз сомни, “Додойдан” ёки “Дордойгача” - ўн сомни ташкил этади. “Клоопга” интервюсида Бишкек мэри ўринбосари Айгул Усунбакунова, “Дордой” бозори Бишкек шаҳарига қарашли эканлигини айтди.\n130-чи маршурти ҳайдовчилари бригадири Эсен, бозоргача “ҳеч ким” ўн сом йўл кира олган эмас.\n«130 маршруткалари Нооруз байрами ҳақи барчага бепул хизмат қилади», - деди Эсен.\n№130 маршрути йўловчиси Эркин Жолдошев, “оддий ҳалқ” бошланғич нарҳ саккиз сомни ташкил этишини билмайди дейди.\n«Бироқ бензин нархи кўтарилди, запчатслар қиммат. Кўпчилик учун икки сом хеч нарса эмас, бироқ битта ҳайдовчи учун тамирлаш [автотранспорт] қимматга тушади Хайдовчиларга хам осон эмас», - дейди Жолдошев.\n«Дордой» яқинида Келечек янги кўчаси яшовчиси Бузияда Тагаева, ҳайловчилар уларнинг маршрутини шаҳар ва шаҳар ташқарисига бўлишини “алолатсиз” деб ҳисоблайди.\n«Янги кўчалар яшовчилари аҳволи оғир ва икки сом ҳам пул», - таажубланади Тагаева.\nБишкек мэрияси қоидалари “антибозор”\nБишкек транспорти тарифи қийматини шаҳар мэрияси бошқариб туради. Бишкек шаҳар кенгаши қарорига кўра, ҳозирда маршрут таксисида ҳаракатланиш, эрталаб соат олтидан то кечқуран соат тўққизганча саккиз сомни ташкил сомни ва кечқурун соат тўққиздан то соат 12гача ўн сомни ташкил этади.\nЎрта Осиё бозор эркинлиги институти (CAFMI) ижро директори Мирсулжан Намазалиев, жамоят транспорти нархини транспор фирмаларининг ўзлари белгишлари керак деб ҳисоблайди.\n«Мен ушбу қоидалар бозор муносабатига қарши ва антиконституцион деб ҳисоблаймен, чунки бу бизнес, бизнес эса ўз-ўзига ўзи нарх белгилаши лозим», - изоҳлади Намазалиев.\n«Бишкекский деловой клуб» вакили Улул Кидирбаев, “Клоопга”, агарда микроавтобусларда йўловчиларни ташиш фода келтирмаётган бўлса ва маршрутка эгалари ҳаражатларни қоплаши ва даромад олиши керак бўлса, унда бизнес нуқтаи назаридан 130 маршрути тарифининг кўтарилиши “оқланган” деб ҳисоблайди.\nКидирбаев, қонун чиқарувчи орган нуқтаи назаридан, ушбу келишув [ўн сомдан йўл кира олиш] амалга оширилмаган бўлса, унда бу ноқонунийдир дей ҳисоблайди.\nМилицкий «Клоопга» берган интервюсида, ҳозирда Бишкекда жамоат транспорти тарифи “муаоммоси кўндаланг турибди” ва шунинг учун ҳукумат тўловни кўтармоқчи.\n“Мавжуд тарифлар харажатларни оқламайди” - аниқлик киритди Бишкек мэриси шаҳар транспорти бошқармаси бошлиғи.\n2012 йилнинг февралида Бишкек мэрияси, Бишкек жамоат транспортида ҳаракатланиш икки сомга қимматлашиши баён қилди, лекин нархлар кўтарилишининг аниқ санасини ҳукумат ҳали айтишмади, бироқ сабаби ёқилғи қимматлашида деб топишди.\nЖамоат транспортида нарх наво кўтарилиши ҳақида гаплар 2011 йилнинг ноябридан бошланди. Автобус йўл кираси саккиз сомгача, маршрутка эса – ўн сомгача кўтарилади.\nАввалги мақолаМаҳаллий ҳокимият Ўшда ариқларсиз 15 километрли йўлни таъмирламоқчи\nНавбатдаги мақолаБишкекнинг Октябр туманида 200дан зиёд савдо дўконлари олиб ташланади


20 Март 2017 18:41 2091\nЭлимизнинг ардоқли ва атоқли шоири, Ўзбекистон Қаҳрамони, Ўзбекистон халқ шоири, давлат мукофоти совриндори, Ўзбекистон давлат мадҳияси муаллифи, буюк устоз Абдулла Орипов ҳаёт бўлганларида 21 март куни 76 баҳорни қаршилар эдилар. Аммо буюк устозимиз бугун орамизда йўқ. Улуғ устозимизнинг миллатимизнинг маънавий юксалиши йўлидаги фидокорона хизматлари олдида ҳамиша таъзим ва ташаккурдамиз! Абдулла ака бизга, сўз нималигини, шеър нималигини, адабиёт нималигини, иймон нималигини, инсон кимлигини, ҳаёт қандайлигини ўргатди, тасаввур қилишни англатди, меҳру-муҳаббатдан сабоқ берди, дўстлигу садоқатдан дарс берди. Абдулла акани ҳар бир айтган сўзини ёзиб олишим керак, бир соат ҳам, бир кун ҳам ёнларидан жилмаслигим керак деб, ният қилардим, ўзимга ўзим таъкидлардим, ҳар куни шу мақсадни амалга оширишга шайланардим. Аммо, ғофил банда эканмиз, орзуларим орзулигича қолиб кетди. Шундай бўлсада, Абдулла акадан эшитган бир қанча ҳикояларни қоғозга туширган эдим, қуйида ушбу ҳикояларни эътиборингизга ҳавола этаман. Улуғ устозимизни таваллуд кунлари арафасида хотирлаб, ҳақларига дуои фотиҳа ўқиб қўйишларингизни Худодан сўрайман. Илоҳо, жойлари жаннатдан бўлсин!\n- Бир куни Кореяга, бутун дунё шоирлари халқаро анжуманига чақириб қолишди. Борсак, Совет Иттифоқидан икки киши эканмиз. Русларнинг машҳур шоири Андрей Вознесенский ва мен. Русчани унча-мунча билганим учун иккимиз ҳамроҳ бўлиб, қадрдонлашиб юрдик. Анжуман гулдурос қарсаклар билан ўтди. Бироз бўш вақт қолганди, кўча кездик, магазин томоша қилдик, бозор айландик. У-бу оламиз деб чамалаб турсак, бир корейс, бир туфли кўтариб юрган экан, кўзимга жуда чиройли кўриниб, харидор бўлдим. Лекин уни қандай олиш керак, нарх-навоси қанча, савдони қандай пишириш керак? Таваккал деб русча гапириб кўрсам, “Нима деяпсан?” дегандай “им” қоқади. Ўзбекча гапирсам, тушунмаяпман дегандай, қулоғини тутади. Алай-балай деб, имо-ишора қилсам, бир пайт тутоқиб, бақириб кетса бўладими, оғзидан тупук сачрайди, жаҳл қилади, ўқраяди, ғазабдан юзлари қизариб тутоқади, индамасанг дўппослайдиган важоҳати бор. Нима дейишга ҳайронман. “Ол-э, матоҳингни” деб кетворай десам, кетқазадиган шашти йўқ. Андрей Вознесенский инглизчани билар экан, охири “Нима гап?”, деб инглизча гапириб қолди. Корейс ҳам эринмай бир инглизчани биладиган одамни топиб келди. У одам бизнинг Совет иттифоқидан келган шоир эканимизни пойафзал сотувчига тушунтирди шекилли, бир дамда попуги пасайиб, ҳовридан тушиб, чўккалаганча кечирим сўрашга тушди. Туфлини ҳам қўлтиғимга қисиб, “Олиб кетавер, олиб кетавер, бепулга совға қилдим”, дея имо-ишора қилади.\nОхир-оқибат сўраб-суриштиришимиздан кейин маълум бўлдики, сотувчи мени корейс деб ўйлаган, “Нега ўз она тилинг бўлган корейс тилини унутиб юбординг, энди сен ҳам одам бўлдингми, сенга туфли ҳайф, сен хиёнаткор баттолсан!” - деб дарғазаб бўлиб, мендек “нобакор болани катта қилган ота-онамнинг гўрига ғишт қалаётган” экан.\nАндрей Вознесенский исёнкор, миллатпарвар, эркин қарашларга мойил шоир эди. Корейснинг бу хулқ-атвори унга жуда маъқул келди. Корейснинг елкасига қўл ташлаб анчайин яхши гаплар айтиб юпатди. Менга ҳам, “Тилни ҳурмат қилишни, миллатни ҳурмат қилишни, ўз она тилимизни йўқотсак бир чақага қиммат одам бўлиб қолишимизни мана шу корейсдан ўрганишимиз керак экан,” деди. Андрей Вознесенский доимо шарф тақиб юрар эди. Бўйнидаги шу шарфни ечди-да, ўз тилига эҳтироми учун, миннатдорлик тариқасида корейсга совға қилиб юборди.\nЎзбекистон Қахрамони Абдулла Орипов ҳикоя қилади:\n- Ғофур Ғулом номидаги Адабиёт ва Санъат нашриётида оддий муҳаррир бўлиб ишлаётган пайтларим эди. Бир куни хассос шоиримиз, устоз Миртемир домла русларнинг машҳур асари “Конёк-горбунёк” шеърий достонини ўзбек тилига таржима қилиб, олиб келиб қолдилар. Асар ниҳоятда чиройли, қуйма, пишиқ, аслидан ҳам яхшироқ таржима қилинган эди. Сўзлари бир-бирини тўлдириб, бир-бирининг оҳангига мос жаранглар, катта сўз заргарининг қўлидан чиққанлиги яққол кўриниб турар эди. Таржимани йиллик режа дастурига киритиб қўйдим.\nОрадан ўн кунлар ўтгач, Миртемир домла таржима тақдиридан бир хабар олай-чи деб, келиб қолдилар. Қўлларига папкани тутқаздим. Достонни бир-бир варақлаб кўриб:\n– Ўқимабсиз-а? – дедилар. Мен ўқиганимни айтдим. У киши ўқиган бўлсангиз, нега таҳрир қилмадингиз, бирор жойини тузатмадингиз, бирор жойда қаламнинг бирор чизиғини кўрмадим,- дедилар. Мен:\n- Асар жуда яхши таржима қилинган, буни бирор жойини тузатиш, бузиш бўлади холос, таржима бенуқсон ва хатодан ҳоли, – дедим. У киши ишонқирамайроқ қараб турдилар-да:\n- Ўқидингизми ўзи? – деб яна сўрадилар.\n-Ўқидим, устоз ўқидим – деб жавоб бердим.\n-Йўқ, агар ўқимаган бўлсангиз, кейинроқ ўқиб бўлганингиздан кейин, яна бир келарман, ўшанда хато ва камчиликларини айтасиз, бафуржа ўтириб гаплашамиз, маъқул жойларини қолдирамиз, номаъқул жойларини қайта ишлаймиз,- дедилар.\nМен: – Ўқидим устоз, бирор жойига қалам теккизишга ҳаддим сиғмади, агар ўқиганимга ишонмасангиз, қўлёзмани ушлаб туринг, мен бутун достонни бошдан охир ёд айтиб бераман, - дедим.\nМиртемир домла ҳайрон бўлиб қараб қолдилар. Юзларида ҳазиллашаяптими ёки лоф ураяптими деган таажжуб бор эди.\nШунда шарт ўрнимдан турдим-у, хона ўртасига бориб, достонни бошдан охир ёд айта бошладим.\nМиртемир домла достонни охиригача эшитди. Баъзи-баъзи қизиқ жойлари келганида лаблари пичирлаб, қўшилиб турди. Охирда, асарни ҳақиқатдан ўқиганимга тан бериб, мамнун жилмайдилар, бу жилмайишда, ўзларининг таржимонлик маҳоратига, ўзларига тан бериши ифодаси зоҳир бўлган бўлса, менинг устозга бўлган эҳтиромимга тан бериш ифодаси ҳам бор эди.\nШу воқеадан кейин узоқ йиллар Миртемир домла билан ота-боладай қадрдон бўлиб юрдик.\nСУД ҲУКМИНИ ЧИҚАРГАН ШОИР\nАгар жамиятимизда одамлар феъл-атворларига қараб жониворларга айланиб қоладиган бўлса, манаман деб юрган кишиларнинг кўпчилиги ё сичқонга, ё каламушга, ё тулкига айланиб қолади. Абдулла Орипов шак-шубҳасиз шерга айланади. Аммо Абдулла ака шерлик қиёфасини яшириб келарди. Ҳеч қачон мақтанмас, мен ундоқ шеър ёздим, мен бундоқ шеър ёздим демасди. Ҳатто сиз ундоқ шеър ёздингиз, мундоқ шеър ёздингиз деб мақтасангиз ҳам тан олмасди. Кулиб, гапни бошқа томонга буриб юбораверарди.\nМен совет замонида озгина бўлсада яшаганман. Бу шундай замон эдики, ким совет замонини тан олмаса, унинг кўппаклари сизни аёвсиз ғажиб ташларди. Ленин якка-ю ягона доҳий эди. Лениннинг мавқеи осмонда нур сочиб турган Қуёшдан ҳам баландроқ эди.\nБир кун Ўзбекистон Ёзувчилар уюшмасида йиғин бўлади. Казо-казолар қаторида ёш шоирларга ҳам шеър ўқиш навбати берилади. Вақти келиб эндигина йигирма ёшларни қоралаётган Абдулла Орипов минбарга чорланади. Ўша кунларда Абдулла ака “Ёзажакман” дея номланган шеърини эндигина тугатган эди. Шу шеърини баралла, ҳайқириб ўқий бошлайди ва “Бўлсангда сен Худо, номингни шайтон ёзажакман” деган жойига келганда, қўлини баланд кўтариб, улкан портретдаги Ленинни кўрсатади. Бу ўша пайтда кўз кўриб қулоқ эшитмаган жасорат эди. Энг учига чиққан тентак ҳам бу ишга журъат этолмасди. Зал ҳайратдан қотиб қолади. Ойбекнинг кўзлари қинидан чиққудек даражага келади.\nАбдулла ака гўё ҳеч нарса бўлмагандай аста жойига ўтиради. Ойбек ака шартта йиғилишни тўхтатади ва ҳаммани тезда тарқатиб юборади.\nАбдулла акага шу воқеани эслатганимда, “ Энди бу шеър, шеърни ҳамма ҳар хил тушунади, суд ҳукмини ўқиганим йўқ, суд хукми бўлса эди, кимдир жазоланарди, аммо ҳали ҳануз шеъримни ўқиб биров жазоланганини кўрганим йўқ, агар кимдир жазоланган бўлса, ўша кимдир – менман,” - деди.\nАбдулла аканинг юрагида ўнта шернинг жасорати яшириниб ётарди. Шер ўз болаларини душманлардан асрагани каби, Абдулла ака ҳам шеърларини кўз-кўз қилмас, суд ҳукмидан ҳам даҳшатлироқ қудратга эга шеърларини, камтаринлик билан яширарди. Агар инсонлар жониворлар қиёфасига кирса, Абдулла ака албатта шер қиёфасига кирарди.\nКЕЛАЖАККА КЕТАЁТГАН МАКТУБ\nАБДУЛЛА ОРИПОВ, ЎЗБЕКИСТОН ҚАҲРАМОНИ: - 1966 йил Тошкентда зилзила бўлди. Юзлаб, минглаб одам Ер остида қолди. Ҳаммаёқ хонавайрон бўлди. Уйлар қулаб тушди, йўллар тарс-тарс ёрилди, дарёларнинг ўзани бузилди. Ҳамма жойда йиғи, аза, мотам. Бир бағри бутун одам қолмади. Одамларнинг доду-фарёди еру кўкни тутди. Аммо газеталар рост гапни яширишда бир-бири билан пойга ўйнарди. Бири тўрт киши ўлди деса, бири йўқ, уч киши ўлди дер, ҳаммасини йиғиб келганда асло ўнтадан оширмас эди. Ҳолбуки бутун-бутун маҳаллалар Ер остида қолиб кетганини билмаган, кўрмаган, эшитмаган одам йўқ эди. Бир маҳаллада ўн кишининг ёстиғи қуриган оилалар ҳам кам эмасди. Газеталар эса нуқул карнай-сурнай чалган отарчиларни расмини чиқарарди, бахтли саодатли келажак ҳақида гапирарди, кетмон кўтариб шахдам шахдам қадамлар билан пахтазор сари кетаётган забардаст забардаст йигитларни, атлас кўйлак кийиб олма тераётган лобар қизларни, меҳнатга, бунёд этишга чорлаётган комсомолларни, коммунистларни шодон қиёфада кўрсатарди-ю, аммо ҳеч кимдан аҳволинг қалай, дилингда нима дардинг бор деб сўрамасди. Дардини айтиб борганларни ҳам, дардига дармон бўладиган мард топилмасди. Ёлғончилик, дабдабабозлик, халқнинг кўзини кўр қилувчи кўзбўямачилик ҳукуматнинг ҳар кунлик иши эди.\nЎша кунлар қайғу аламда “Келажакка мактуб” деган шеър ёздим. Шеър сўнгида шундай сатрлар бор эди: “Тинч ётсин десангиз Ер остидагилар, Ер устида ёлғон сўзламанг асло!”\nЛекин бу шеърни ҳеч ким, ҳеч жойда чоп этишни истамади. Ёлғон сўзламасанг Ер устида яшаб бўлмаслигини ҳамма биларди. Совет замонини бошқариб турган мафкура ёлғончилик асосига қурилганини, одамларни алдаш муқаддас урфга кирганини ҳамма биларди ва билишини ҳамма бир-биридан яширарди. Лекин мен бу шеърни йиғилишларда, Ижодий учрашувларда, мажлисларда ўқиб юравердим. Эркак муҳаррирлардан бир гап чиқмагач, бир кун “Саодат” журналининг Бош муҳаррири Зулфия опа мени Уюшмада учратиб қолиб, “Олиб кел, шу шеърингни мен чиқараман” – деб, кўнглимни кўтардилар. Эртаси куни таҳририятга шеъримни кўтариб бордим. Аёл кишининг бағри кенгроқ, анчайин мардлиги ҳам бўлади шекилли, “Абдуллажон, шеърингиз менга анча маъқул тушди, фақат бир жойи сал ўйлантириб турибди, шу жойига озгина ўзгартириш киритолмаймизми?” –деб қолдилар. Мен: “Зулфия опа, қайси сўзларни айтаяпсиз?” - дедим. "Мана бу, “Ер устида ёлғон сўзламанг” деган жойини?”- дедилар. Мен: “Шеър устида –дея ўзгартирсакчи?” дедим. – Ана, энди тўғри бўлди! – дедилар Зулфия опа. Бу шеърнинг биринчи чиқиши шундай ўзгартирилиб чиққанди. Кейинги нашрларда у асл ҳолига қайтиб, “Ер устида..” бўлиб чиқди.\nАммо Ер усти ҳали ҳамон нотинч эди. Зилзила уч ой давом этди. Зилзила кунлари осмонда оппоқ нур пайдо бўлганини кўрганман. Ер кунда кунора бир силкинарди. У силкинишни бошлаган заҳоти одамларнинг ҳам юраги ўйнай бошларди. Ҳамма юрагини ҳовучлаб ўтирарди. Одамлар юрак ўйноғидан жон берарди. Академик шоир Ғофур Ғулом ҳам қавму қариндошлари, ҳамшаҳарлари доду фарёдига, чеккан адоқсиз изтиробларига, кули кўкка совурилган она шаҳрининг оғир мусибатига чидолмай оламдан ўтди. Коммунистлар шу ерда ҳам ўз ёлғончилик сиёсатига содиқ қолдилар, газеталар шоир зилзила туфайли эмас, ўз ажали туфайли бу дунёни тарк этганини ёздилар. Чунки, коммунистик мафкуранинг тутган сиёсати бўйича гуллаб яшнаб турган дориломон замонда, қайғу аламдан, дарду-изтиробдан ҳеч бир зот ўлиши мумкин эмасди.\n“Келажакка мактуб” дея номланган шеърим ҳали ҳамон келажакка мактублигича қолмоқда, “Тинч ётсин десангиз Ер остидагилар, Ер устида ёлғон сўзламанг асло” деган сатрларимиз эса ҳали ҳамон долзарблигича қолмоқда! Бу мактуб Ер устида ёлғон тугасагина ўз эгаларига етиб боради! Аммо ҳозирча у ҳамон йўлда кетиб бормоқда !\nУстоз Абдулла Орипов ҳикоя қилади:\n-Устоз Ойбек, бутун ҳаётини адабиётга бағишлаган, адабиётдан бошқа ҳаёти йўқ, дарди йўқ, ташвиши йўқ, орзу-умиди йўқ, адабиётга бутун борлиғини, умрини, ҳаётининг ҳар бир лаҳзасини бағишлаган, бахшида қилган буюк адиб эди. Шу билан бирга тириклигидаёқ ўлимни енгган, ўлимни бўйнига олган, барибир бугун ё эрта ўлиб кетаман, шунинг учун имконим борида бировларга тезроқ яхшилик қилиб қолай, дея ўйлаб юрадиган ниҳоятда хокисор инсон эди. Машҳур одамлар орасида бундайлари камдан кам бўлади.\nБир куни мени чақириб қолдилар. Энди Арманистондан келган, шаштим баланд пайтларим эди. Янги ёзилган “Арманистон” деган шеъримни кўтариб бордим. Бироз гурунглашгач, мавриди келиб, “Шеърларингизни ўқинг”, - дейишган эди, ўша шеъримни ўқиб бердим. Ойбек домла гапира олмас эдилар, жуда қийналиб, “ингичка”, “ингичка” дедилар, бу дегани ғоят нозик қочиримлари бор экан, деганлари бўлса керак, ҳарқалай мақтаётганлари кўзларидан, юзларидан, силкиниб-силкиниб тебранишларидан, бошларини лиқиллатишларидан сезилиб турарди. Шунда маъсума олима опамиз Зарифахон Саидносирова бир гапни лутф қилдилар: - “Ойбек домла, ўзларидан кейин адабиётда кимлар қолишини ахтариб юрибдилар, адабиётимиз бўшаб қолмасмикан, тақдири кимларнинг қўлида қолар экан деб, меросхўр ахтариб, сизларни бирма-бир чақираяптилар, ўзларига юпанч излаяптилар, хавотирларини аритмоқчилар”,- деди.\nБилдимки устоз, тирикликларидаёқ ўлишларини тан олиб, адабиётимизнинг ворисларини излаётган эканлар. Мен борман, мендан кейин ҳеч ким бўлмайди, бўлса ҳам ёниб кетмайдими, менга нима деб ўйлайдиган баъзибир машҳурларга қарши аччиқ сабоқ бу.\nБуюк шоир, Ўзбекистон Қаҳрамони Абдулла Орипов ҳикоя қилади: - Ислом Каримов жуда ҳалол ва ҳақиқатпарвар инсон эди.\n“Жаннатга йўл” асарим ёзилганда мени жуда қийнашди. Совет даври эди. У пайтлар жаннат, дўзах деган гаплар умуман ишлатилмасди. Давлатни коммунистлар бошқарарди. Табиийки, уларга бундай гаплар ёқмас эди. Асарни ҳали қўлёзмалик пайтидаёқ ўғирлаб кетишди. Хотирам шу қадар кучли эканки, юз бетлик шеърий драмани қайта ёзиб чиқдим. Мен ким, совет мафкурасининг қаршисида жимитдеккина жоним бор, “пуф” деса учиб кетардим. Зўрға омон қолганман. Халқимиз, шеърият мухлислари мени қўллаб туришди. “Муштум” журналида “Жаннатга йўл” асарим кетма-кет босилди. 17 киши тўпланиб олиб устимдан юқорига ёзишди: “Асарда нега порахўрлик сўзини ишлатдинг, совет тузумида порахўрлик нима қилади, сен атайин фаровон турмушимизни бузиб кўрсатаётирсан, бузғунчи ва жамиятимизга ёт кимсасан”, дейишди. Қаттиқ тошбўрон остида қолдим. Аммо, не ажабки орадан вақт ўтиб, Қарши Давлат драматик театри ушбу асарни саҳналаштирди. Мени ҳам асар тақдимотига таклиф этишди. Тўғрисини айтсам, тақдимотга қатнашишга юрагим дов бермас эди. Лекин, ҳаммадан журъатлироқ чиққан театр жамоасининг таклифини рад қилолмас эдим.\nБуни қарангки, спектаклга ўша пайтда Қашқадарё вилояти обкомининг биринчи секратари бўлиб ишлаётган Ислом Абдуғаниевич қатнашиш истагини билдирибдилар. Баттар оғир аҳволга тушдим. Ислом Абдуғаниевич бу асарни қандай қабул қилишини билмас эдим. Коммунистларни танқид қиламан-у, коммунистларнинг каттаси мени омон қўярмиди, деб хавотирлана бошладим.\nИслом ака билан биринчи қаторда ёнма-ён ўтирибмиз, саҳнадан “юлғичлар, порахўрлар, диёнатсизлар, худосизлар” деган гаплар дамба-дам эшитилиб турибди. Мен эса, ҳозир Ислом Абдуғаниевичнинг жаҳли чиқиб кетса, нима қиламан деб, юрак ҳовучлаб ўтирибман. Асар тугади. Бир пайт Ислом Абдуғаниевич ўринларидан турдилар. Мен ҳам секин турдим. У киши қулочларини кенг ёзиб, мени маҳкам қучоқладилар. “Раҳмат шоир, айни ҳақиқатни ёзибсиз!” – дедилар. Елкамдан тоғ ағдарилгандай бўлди. Кўзимдан ёш чиқиб кетди. “Раҳмат, Ислом Абдуғаниевич раҳмат!” дея олдим. Ўпкам тўлиб кетган эди, ортиқ гапира олмадим. “Жуда яхши асар ёзибсиз! Бу спектаклни ҳамма кўриши керак. Одамлар оилаларини, бола-чақаларини олиб келиб кўриши керак. Курсида ўтирган ҳар бир амалдор кўриши керак. Одамлар ҳақиқатни билсин!” дедилар. Сўнг асарни саҳналаштиргани учун театр жамоасига миннатдорчилик билдирдилар.\nТахтим, оиламнинг, балки тахтидир.\nИслом ака ҳақиқатдан ҳалол ва покиза инсон эди. Юқори мансабдорлар орасида юлғич ва порахўр кимсалар совет даврида ҳам кўплаб топиларди. Тошкентдан вилоятларга бориб ишлаб қайтган амалдорлар қайтишида катта катта машиналарни тўлдириб, қимматбаҳо бойликлар билан қайтишарди. Тўплаган бойликлари тоғдай бўларди. Аммо Ислом Абдуғаниевич Қашқадарёда энг юқори биринчи мартабали раҳбар бўлиб ишлаб, Тошкентга ҳеч вақосиз қайтиб келганди. Менинг Суюн деган жияним Ислом Каримовнинг шофёри эди. Ўша менга ҳаммасини рўйи-рост айтган. Ислом Абдуғаниевич қашқадарёликлар билан хайрлашиб чиққанида қўлида, иккита майка, иккита кўйлак, битта туфли солинган сумкадан бошқа ҳеч нарса бўлмаган. Ислом ака билан ҳамиша бирга бўлган шофёр жияним Суюн буларнинг ҳаммасидан воқиф эди.\nИслом Абдуғаниевич бойликка, пулга ружу қўймаган, таъмагирликка, порахўрликка қарши курашган, халқ ва миллат дарди билан яшаган фидоий ва мард, ҳалоллик тимсоли, дея сўзини тугатди, улуғ устозимиз, Ўзбекистон Қаҳрамони Абдулла Орипов.\n2017-01-03 17:27:26 1436\n2017-02-26 03:36:46 3400\n2017-03-11 15:37:15 1985


Бобир Абдихолиқов "Рух"даги дебютидан кейин нималар деди? - Zamin.uz\nБобир Абдихолиқов "Рух"даги дебютидан кейин нималар деди?\nБу ерда юқори даражадаги ижрочилар тўпланган. Бугун Кухаревич ҳамда Кондраков гол урди. Ҳужум чизиғидаги бундай рақобат ҳаммага, жумладан менга ҳам жуда фойдали. Чунки бу ўсишга ёрдам беради". “Замин” янгиликларини “Одноклассники”да кузатиб боринг\nЯнгиликлар » Спорт » Бобир Абдихолиқов "Рух"даги дебютидан кейин нималар деди?


Дэвид Кэмеронга Қозоғистонда султон бўлиш таклиф этилди\n15:51 / 04.08.2016\nҚозоғистон мусулмонлари иттифоқи (ҚМИ) Буюк Британиянинг собиқ бош вазири Дэвид Кэмеронга иттифоқ раҳбари Мурат Телибековнинг маслаҳатчиси бўлиш таклифини берди. Бу ҳақида Tengrinews.kz хабар тарқатган.\nҚозоғистонликлар Кэмеронга 3 млн фунт (1,4 миллиард тенге) миқдорида ойлик маош таклиф қилишган. Шунингдек, у таклифни қабул қилиш орқали Қозоқ султони мақомини олиши ҳамда унинг ихтиёрида мамлакатдаги энг чиройли қизлар йиғилган ҳарам бўлиши мумкин.\nҚолаверса, у жамоат транспортидан текинга фойдаланиши мумкин.\nҚайд этилишича, Қозоғистон мусулмонлари иттифоқининг Кэмеронга иккита талаб қўяди: Қозоқ тилини ўрганиш ва cуннат қилдириш.\nДэвид Кэмерон жорий йилнинг 13 июлида Буюк Британия бош вазири лавозимидан истеъфо берди. Унинг ўрнига Тереза Мэй Буюк Британия бош вазири бўлди.\nҚозоғистон Дэвид Кэмерон


Жамият 22:17 / 14.02.2019 7072\nНавоий вилоятида Ўзбекистон “Миллий тикланиш” демократик партияси ташаббуси билан анъанавий тарзда ўтказиб келинаётган “Навоий ворислари” кўрик-танловининг республика босқичи бўлиб ўтди. Бу ҳақда Навоий вилояти ҳокимлиги Ахборот хизмати хабар беради.\nКўрик-танлов Ўзбекистон Халқ таълими вазирлиги, Навоий вилояти ҳокимлиги, Алишер Навоий номидаги Тошкент давлат ўзбек тили ва адабиёти университети, Ўзбекистон Ёзувчилар уюшмаси, Республика Маънавият ва маърифат маркази ҳамкорлигида ташкил этилди.\nТанловнинг мамлакат босқичида вилоят босқичларида ғолиб бўлган умумий ўрта таълим мактаблари ўқувчилари иштирок этди.\nИштирокчилар энг кўп ғазал ёд олиш, ғазални бехато ва ифодали ўқиш, ғазал матнининг насрий баёнини ярата олиш, ундаги сўзлар мазмун-моҳиятини изоҳлаб бериш каби шартлар бўйича ўзаро баҳс олиб боришди.\nТанловда биринчи ўринни Тошкент вилояти вакили Шукрулло Зикрияев қўлга киритди. Иккинчи ўринга Навоий вилояти вакили Лобар Давронова, учинчи ўринга эса сирдарёлик Хуршида Акбарқулова сазовор бўлди.\nҒолиб ва иштирокчиларга Ўзбекистон “Миллий тикланиш” демократик партияси Марказий Кенгаши ва Навоий вилояти ҳокимлигининг диплом ҳамда эсдалик совғалари топширилди.\nБу йил ушбу танловнинг дастлабки босқичларида 14 минг нафарга яқин ўқувчилар иштирок этиб, иқтидорли ёшлар кашф этилди.


“Охирги пайтлари онасини тез-тез жаҳлини чиқарадиган Хурсаной кўзига бало кўриниб, ҳали йиғиштирилмаган дастурхондаги чойнакни олдида, зарб билан Хурсанойнинг бошига урди…” — Nargis.uz\nХурсаной(исмлар ўзгартирилган) севиб турмуш қурган эди. Наздида бу дунёда унданда бахтли инсон йўқ эди. Оиласи тинч. Турмуш ўртоғи Шавкат меҳрибон эди. Дугоналари, қўшнилар янги оилага ҳавас билан боқишарди. Биринчи фарзанди дунёга келгунига қадар оилада деярли низолар бўлмади. Аммо бола дунёга келгач, харажатлар ортиб, эрининг мутлақо ҳеч жойда ишламаслиги билина бошланди. Ҳаттоки қайнотаси, қайнонаси ҳам ҳар гал чақалоқ учун келинлари зарур буюмларга пул сўраганида оғрина бошлашди. Мазкур пул сўровлари Хурсанойнинг инжиқликлари сифатида қабул қилинар, ўғилларининг ҳеч жойда ишламай, уззу- кун ўзига ўхшаган такасалтанглар билан кўчадаги ариқ бўйида валақлашиб ўтириши уларнинг кўзига кўринмасди.\nОилада Хурсаной ҳаётини янада мураккаблаштирадиган бир инсон бор эди. У ҳам бўлса қайинопаси Гулсанам. Гулсанам кичиклигидан руҳий касал бўлиб, агарда бирор нарса ёхуд бирор инсон унга ёқмаса, дабдурустдан уни уриб кетиши, ҳақоратлаши, ёқмаган буюмни синдириб ташлаши мумкин эди.\nБу сафар ҳам кўкрак сути етмаганидан икки ойлик боласини қўшимча сунъий озиқлантириш билан боқишга мажбур бўлаётган Хурсаной юрак ютиб, нонуштадан сўнг қайнотаси ишга кетгач, қайнонасидан пул сўради:\n-Ойижон, неварангизнинг “каша”си қолмаганди. Кашани олишга озроқ пул керак эди.\nПиёлани дастурхонга дуқ этиб қўйган Розия холанинг важоҳати ўзгарди.\n-Нима бало сиз болага кашани почкалаб берасизми? Ўтган куни олувдик-ку.\n-Товба, ман болларимни каша-пашасиз боққанман. Ана ҳаммаси ойдай катта бўлди. Нима ман сизга пул ясайдиган заводим борми? Озгина пенсиямни қайсига етказай? Болангизга каша керакми? Ишланг! Манам Шавкатжон чақалоқлигида ишга чиққанман. Бола боқиш осон эмас.\n— Мана, охирги марта бераяпман…\nРозия хола овозини баландлатиб, нимчасининг ички чўнтагига қул суқди.\nОнасининг жаҳли чиқаётгани ва бунга сабабчи уйларида бир йилдан буён яшаётган укасининг хотини эканлигини сезган Гулсанамнинг бирданига касали қўзғади. Охирги пайтлари онасини тез-тез жаҳлини чиқарадиган Хурсаной кўзига бало кўриниб, ҳали йиғиштирилмаган дастурхондаги чойнакни олдида, зарб билан Хурсанойнинг бошига урди. Жувон “оҳ” деганича ёрилган бошини ушлаб, ерга йиқилди. Қонни кўриб шайтонлаган Гулсанам, ерда ётган келинига яна ҳамла қилмоқчи бўлганида Шавкат опасини қўлини ушлаб қолиб, уйга судраб олиб кирдида, қамаб қўйди.\n“Тез ёрдам” етиб келганида Хурсаной ҳамон ҳушсиз эди. Чойнакнинг майда синиқлари бошика кириб қолган, мияси чайқалган Хурсанойга жарроҳлик аралашуви зарурлигини айтишганида, каттагина пулга тушишини англаган Розия холанинг бошидан ҳуши учди. Қизини қарғаганича, Хурсанойнинг ота-онасига қўнғироқ қилди. Шифокорларнинг берган хабарига кўра етиб келган ички ишлар ходимлари, жиноят вилоят руҳий касалликлар диспансерида рўйхатда турган Гулсанам томонидан амалга оширилганлигини аниқлашгач, иш ёпилди. Қудаларга эса, ўзаро келишишни маслаҳат беришди.\nҚайнотаси, ўзининг ота-онасининг елиб -югуриши, шифокорлар ҳаракати билан операциядан сўнг Хурсаной тез тузала бошлади. Икки ҳафтадан сўнг уни шифохонадан чиқаришаётганида, шифокор ҳар олти ойда Хурсаной албатта такрор муолажа олиши зарурлигини, бўлмаса боши тинмай оғришини қайта-қайта таъкидлади.\nҚайнонасиникига қайтиб, соғинган фарзандини бағрига олган Хурсанойнинг тинч ҳаёти узоққа чўзилмади. Эрининг ишсизлиги, вояга етаётган фарзанди, ўзига ҳам шахсий буюмлар зарурати яна қайнонасидан пул сўрашга мажбур қилди. Бу сафар ҳам яна ўша жавобни олди “уйда ўтирмай ишланг, нега сизни ва болангизни биз боқишимиз керак экан…”.\nАста-секин қайнонаси Хурсанойни ошхона ишларидан чиқариб, овқатни ўзи қиладиган, келинидан эса озиқ-овқатни яширадиган одат чиқарди. Уйда жанжал кўпайди. Етишмовчилик туфайли чиқаётган жанжалларнинг ҳар биридан сўнг Хурсаной калтак ер, даволаниш муддати ўтиб кетган боши тинимсиз оғрир эди.\nАна шундай жанжалларнинг бирида, қайнонаси ўғли билан келинини кўчага ҳайдади. Ижарага туришга пул йўқ. Қаерга боришларини билмай боши қотган ёш оилага Хурсанойнинг ота-онаси ёрдам қўлини чўзишди. Уларни Хурсанойнинг укаси қоровул бўлиб ишлаётган корхона дачасига жойлаштиришди. Вақтинчалик бошпана топилгани билан, яшаш учун пул керак эди. Қўлида касб-ҳунари йўқ Шавкат мардикорчилик қилиб, оиласини боқа бошлади. Бу орада иккинчи фарзандлари ҳам дунёга келди. Ҳаёт янада муракккаблашди. Ота-онасининг иссиқина бағрида кайфу-сафо қилиб яшашни ўрганган Шавкатга оиласини боқиш оғирлик қила бошлади. Ҳар уйга қайтганида аламини хотинидан олар, уни ҳақоратлаб, тез-тез шундоғам яхши емаётган, руҳан эзилган, қайта даволанмаганлиги туфайли тинимсисз боши оғрияётган Хурсанойга қўл кўтарарди. Охир-оқибат, Шавкат уйга келмай қўйди. Эрини қайнона-қайнотасиникига қидириб борган Хурсаной, бу ерда туҳматга дуч келди. Шавкат, хотинини “дачада бошқа эркак билан тутиб олганлиги, энди бундай бузуқ хотин билан яшамаслигини” айтди.\nЖанжал-тўпалондан бошига оғриқ кириб, ҳушини йўқотган Хурсанойни бу сафар ўз ота-онаси касалхонага ётқизиб, икки набирасини уйларига олиб кетишди.\nХурсаной шифохонадан чиққач, эридан икки нафар фарзанди учун алимент ундиришга ёрдам беришларини сўраб, Муътабар Хасанова раҳбарлик қилаётган Навоий вилояти Реабилитация ва мослаштириш марказига мурожаат қилди. Оғир стрессга тушган Хурсанойга Марказ руҳшуноси А. Эшқобилова унга психологик машғулотлар орқали кўмак берди. Марказ ҳуқуқшуноси эса жувоннинг эридан фарзандларига алимент ундириш учун ҳужжатларни тўплашга ёрдам бера бошлади.\nАфсуски, жамиятимизда бундай воқеалар жуда кўплаб учрайди ва ҳар гал айбдор битта бўлади, у ҳам бўлса аёл. Сизнинг мазкур воқеа хусусидаги фикрларингизни кутиб қоламиз.\nНавоий вилояти Реабилитация ва мослаштириш марказининг “Ишонч телефон”и:\nАввалгиси: ҲАЁТНИНГ РАНГИН МАНЗАРАЛАРИ\nНавбатдаги:«…Бу дадам ва аммам! Улар мени уриб, сочимни олиб ташлашди, — йиғлаганича сўзлади Шаҳло…»


ДЕПУТАТ НАЗОРАТИ - Ўзбекистон овози газетаси\n«САТЕЛЛИТ» ТУРНИРИ ҒОЛИБЛАРИ\nёшлар ўртасида жиноятчиликнинг олдини олишда муҳим ўрин тутади\nЖорий йилнинг 4 июль куни Президентимиз томонидан ўтказилган видеоселектр йиғилишида ёшлар билан манзилли ва тизимли ишлаш, улар учун муносиб шароитлар яратиш, бандлигини таъминлаш борасида олиб борилаётган чора-тадбирлар суст экани таъкидланиб, бу борада эътибор қаратилиши лозим бўлган долзарб вазифалар белгилаб берилган эди.\nЎзбекистон ХДП Марказий Кенгаши томонидан давлатимиз раҳбари билдирган танқидий фикрлардан келиб чиқиб, стратегия ишлаб чиқилди ва амалиётга татбиқ этила бошланди. Унда ёшларнинг муаммоларини ўрганиш, бандлигини таъминлаш, чет элга чиқиб кетиш сабабларини аниқлаш каби масалалар қамраб олинган. Айниқса, уюшмаган ёшлар билан индивидуал шуғулланиш, уларни ўзи қизиққан касбга йўналтириш, ёт ғоялар таъсирига тушиб қолаётганлар ўртасида тарғибот ишларини кучайтириш вазифалари белгиланган. Ёшларнинг бизнес ташаббуси ҳамда лойиҳаларини рўёбга чиқаришга кўмаклашиш, меҳнат бозорида талаб юқори бўлган мутахассисликлар ва бизнес юритиш кўникмаларига ўқитиш ҳам стратегиядан ўрин олган.\nМазкур вазифалар ижроси юзасидан яқинда ЎзХДП Марказий Кенгаши ва Жиззах шаҳар кенгаши ҳамда депутатлик гуруҳи аъзоларидан иборат ишчи гуруҳи хонадонма-хонадон юриб, ёшларнинг муаммоларини ўрганди. Унда аниқланган муаммолар халқ депутатлари Жиззах шаҳар Кенгашидаги партия гуруҳи йиғилишида кўриб чиқилиб, масала доимий комиссия кун тартибига киритилди. Комиссия қарори билан шаҳар Кенгаши сессиясига масала киритилди.\nСессия ишида халқ депутатлари Жиззах шаҳар Кенгашидаги Ўзбекистон ХДП гуруҳи аъзолари ёшлар бўйича амалга оширилган ишлар, йўл қўйилган камчиликлар хусусида батафсил маълумот берди. «Иттифоқ», «Заргарлик», «Бобур» ва «Тошлоқ» маҳалаларида амалга оширилаётган ишларни танқидий-таҳлилий ўрганиш якунлари сессия қатнашчилари эътиборига ҳавола этилди.\nЖиззах шаҳрида 171909 киши 34 МФЙда истиқомат қилади. Уларнинг 42639 нафарини 30 ёшгача бўлган аҳоли ташкил этади. Айни пайтда ишсиз ёшлар 3732 нафар бўлса, 1507 нафари хорижга ишлаш учун кетган.\nПартия гуруҳи томонидан таъкидландики, жорий йилнинг ўтган етти ойида ёшлар ўртасида 477 та жиноятга қўл урилган, ўтган йили эса 592 жиноят қайд этилган эди.\nХусусан, хотин-қизлар 12, коллеж-лицей ўқувчилари 11, олий ўқув юрти талабалари 10, ишламайдиган ва ўқимайдиган ёшлар 46 жиноят содир этган. Жиноий жавобгарликка тортилган ёшлар эса 101 нафар. Вояга етмаганлар томонидан 4 жиноят содир этилган.\nОлиб борилаётган тушунтириш-тарғибот ишларига қарамасдан, жиноятчиликка қарши курашиш борасида сезиларли ўзгаришлар кузатилмаяпти. Бунинг ўзига хос сабаблари бор, албатта. Масалан, «Иттифоқ» маҳалласида 12050 нафар аҳоли истиқомат қилади. Шакллантирилган рўйхат асосида нотинч оилалар сони 10 тани, ноқобил оилалар сони 9 тани, тарбияси оғир вояга етмаган ёшлар 5 нафарни ташкил этади.\nМаҳаллада жиноят содир этган оилалар, ёшлар ҳамда жиноят содир этишга мойиллиги бор ёшлар, вояга етмаганлар рўйхатлари шакллантирилган бўлиб, доимий равишда ҳуқуқий тарғибот ишлари амалга оширилмоқда. Бироқ аҳоли сонининг кўплиги, профилактика ходими эса 1 кишилиги ёшлар билан ишлашда етарли самара бермаяпти. Профилактика инспекторларини жорий этиш тўғрисидаги тартиб асосида 3 минг нафар аҳолиси бор ҳудудга бир нафар профилактика инспектори хизмат кўрсатиши лозим, деб белгиланган. Ушбу масала юзасидан ҳам ўйлаб кўриш ва тегишли тартибда ечим топиш талаб этилади.\nЁшлар билан ўтказилган суҳбатлар давомида айримлари эгаллаган касби бўйича ишга жойлашмагани, оилавий муҳитнинг носоғломлиги, ота-оналарнинг чет-элга чиқиб кетгани сабабли фарзандлар қаровсиз ва назоратсиз қолгани ҳамда улар бўш вақтини мазмунли ўтказиши учун шароитлар йўқлиги ҳуқуқбузарлик ва жиноятчиликка асос бўлмоқда.\nФуқароларнинг ўзини-ўзи бошқариш органлари фаолиятини мувофиқлаштириш бўйича Жиззах шаҳар кенгашининг ёшлар масалалари бўйича раис ўринбосари ҳамда Ўзбекистон Ёшлар иттифоқи Жиззах шаҳар кенгаши 2018 йил 1 август ҳолатига кўра, бирор марта ҳам ушбу маҳаллага келмаган. Ёшлар ўртасида жиноятчиликнинг олдини олиш, жиноят содир этишга мойиллиги бор шахслар билан суҳбатлар ўтказиш, ишсизларнинг бандлигини таъминлаш ҳамда ёшларга доир бошқа масалаларда учрашувлар, давра суҳбатлари ва маънавий-маърифий тадбирлар ўтказилмаган.\nМаҳаллада ёшларнинг бўш вақтини мазмунли ташкил этишга хизмат қиладиган спорт майдонлари, заллари, касб-ҳунар ўрганиш масканлари, кутубхона йўқ. Шунингдек, ҳудуддаги 7-сонли ва 17-сонли умумтаълим мактабларида тўгараклар ташкил этилмаган. Умумтаълим мактабларидаги мавжуд кутубхоналар фаолияти яхши йўлга қўйилмаган.\nШунингдек, умумтаълим мактаблари томонидан 11-синфни тамомлаган ёшларнинг бандлигини таъминлаш борасида ҳеч қандай чора-тадбирлар ишлаб чиқилмаган. Умумтаълим мактаблари ва бандликка кўмаклашиш марказлари ўртасида ўзаро ҳамкорлик йўлга қўйилмаган.\n«Тошлоқ» маҳалла фуқаролар йиғини масъуллари нотинч ва жиноят содир этган оилалар билан доимий ишларни йўлга қўйган бўлиб, ҳафтанинг ҳар пайшанба куни хонадонларга кириб суҳбатлар ўтказилади. Бироқ мазкур оилалар аъзолари иш билан таъминланмаган, вақтинчалик жамоатчилик ишларига ҳам жалб қилинмай келинмоқда.\nМаҳалла томонидан ёшларнинг бўш вақтини мазмунли ташкил этиш мақсадида маҳалла гузари ташкил этилган бўлишига қарамасдан, спорт ва соғломлаштириш заллари, ҳунармандчилик тўгараклари ҳамда кутубхона фаолият юритмайди. Сунъий футбол майдони нархи кўпчилик оилалар болалари учун қимматлик қилаётгани таъкидланган.\nМутасадди ташкилотлар ҳамда маҳалла ўртасида ҳамкорлик масалаларида сусткашликка йўл қўйилган. Ўрганишлар шуни кўрсатмоқдаки, маҳаллада участка профилактика инспекторлари, маҳалла посбонлари томонидан бу борада таъсирчан механизмлар ишлаб чиқилмаган. Жумладан, ҳудудларда ҳуқуқбузарлик содир этишга мойил бўлган ёшлар рўйхати тўлиқ шакллантирилмаган, улар билан аниқ, мақсадли, таъсирчан ишлар олиб борилмаган. Маҳаллалар кесимида меҳнатга лаёқатли ишсизлар сони бўйича ҳам тўлиқ маълумот йўқ. Уларга бандликка кўмаклашиш маркази ходимлари бириктирилмаган.\nҲудудларда ишсиз ёшлар томонидан жиноят содир этилишининг барвақт олдини олиш ва ҳуқуқбузарликлар профилактикаси соҳасида аниқ чора-тадбирлар режаси ишлаб чиқилмаган.\nЎзбекистон Ёшлар Иттифоқининг маҳаллий Кенгашлари ёшлар масалалари буйича маҳалла фуқаролар йиғинлари билан ўзаро ҳамкорлик самарали ташкил этилмаган, ёшлар ўртасида жиноятчилик ва ҳуқуқбузарликнинг олдини олиш борасида бирор бир ибратли иш амалга оширилмаган.\nЁшлар ўртасида соғлом турмуш тарзини тарғиб қилиш, айниқса, вояга етмаганлар ва ёшларнинг билим савиялари, ҳаётий кўникмаларини шакллантириш мақсадида маҳаллалар ҳудудида тўгараклар, спорт майдончалари, секциялари, касаначилик, чеварчилик, косибчилик ва бошқа йўналишларда кичик бизнес шохобчалари етарли даражада ташкил этилмаган, уларга жиноят содир қилган ва шунга мойил ёшларни жалб қилиш ишлари олиб борилмаган.\nБошқа маҳаллаларда ҳам шу каби камчиликлар кузатилди. Уюшмаган ёшлар рўйхати шакллантирилган бўлса-да, улар билан ишлаш, бандлиги, тирикчилик манбаига эга бўлишини таъминлаш чоралари кўрилмаган.\nШуни ҳам алоҳида айтиш керакки, ҳудудларда ўрганилган оилаларда ота-оналар томонидан фарзандларини назорат қилиш даражаси жуда суст. Таълим муассасаларида оиладаги нотинчлик, ёшлар томонидан содир этилаётган ҳуқуқбузарликларнинг умумий ҳолати, таркиби, динамикаси тўғрисида аниқ маълумотлар базаси яратилмаган, жиноятнинг сабаблари таҳлил этилмаган. Ҳудудларда жазони ўташ жойларидан озод қилинган ёшларни ишга жойлаштиришга етарли эътибор кўрсатилмаган.\nСессия якунида кам таъминланган, ижтимоий ёрдамга муҳтож оилаларнинг ўрта мактаб битирувчиларини ҳудуддаги меҳнат бозорида эҳтиёж бўлган иккинчи мутахассисликка имтиёзли тайёрлаш юзасидан тегишли норматив ҳужжарларга ўзгартириш киритиш, вояга етмаган ва жиноятга мойил ёшларнинг ота-оналари жавобгарлигини оширишда Маъмурий жавобгарлик кодексининг 47-моддасига қўшимча ва ўзгартириш киритиш юзасидан таклифлар муҳокама қилинди.\nШунингдек, вояга етмаган фарзанди бўлган оилада ота ёки онанинг чет элга чиқиб кетишини тартибга солиш масалаларида фикр-мулоҳазалар билдирилди.\nСессияда кўтарилган масала юзасидан қарор қабул қилинди. Депутатлик гуруҳининг навбатдаги вазифаси ушбу қарор ижросини назорат қилишдир.


Тун давомида энг кўп COVID-19 Наманганда қайд этилди\n10:10 11.10.2020 (Янгиланган 10:14 11.10.2020)\nЯна 10 ҳудудда 118 кишида коровирус аниқланди. Шундан 32 нафари Наманган вилоятида. Жами қурбонлар сони 503 нафарга етди.\nТОШКЕНТ, 11 окт — Sputnik. Ўтган тун давомида Ўзбекистонда яна 118 кишида коронавирус аниқланди. Жами беморлар сони 60 894 нафарга етди. Бу ҳақда Соғлиқни сақлаш вазирлиги матбуот хизмати хабар қилмоқда.\n32 нафари Наманган вилоятида;\n15 нафари Сирдарё вилоятида;\n13 нафари Тошкент вилоятида;\n11 нафари Самарқанд вилоятида;\n11 нафари Бухоро вилоятида;\n10 нафари Хоразм вилоятида;\n8 нафари Жиззах вилоятида;\n5 нафари Сурхондарё вилоятида фуқаролар орасида аниқланган.\nШу билан бирга, 1 нафар коронавирусга чалинган бемор вафот этди. Жами қурбонлар сони – 503.\nШу пайтга қадар 57 704 нафар коронавирус инфекциясига чалинган фуқаролар (95 фоиз) соғайган. Ҳозир мамлакатда 2 687 нафар бемор даволанмоқда.\nCOVID-19 умумжаҳон пандемияси (1224)


Саудия Арабистони энергетика вазири Ўзбекистонда музокаралар ўтказади - 04.11.2017, Sputnik Ўзбекистон\nУ "Ўзбекэнерго" АЖ ва "Ўзбекнефтегаз" миллий холдинг компанияси раҳбариятлари билан икки томонлама учрашув ва музокаралар ўтказиши кўзда тутилган 04.11.2017, Sputnik Ўзбекистон\nУ "Ўзбекэнерго" АЖ ва "Ўзбекнефтегаз" миллий холдинг компанияси раҳбариятлари билан икки томонлама учрашув ва музокаралар ўтказиши кўзда тутилган\nТОШКЕНТ, 4 ноя — Sputnik. Саудия Арабистони энергетика, саноат ва минерал ресурслар вазири Ҳалед ал-Фалеҳ бугун Тошкент шаҳрида ўтказиладиган МДҲ Электр энергетика Кенгашининг навбатдаги 51-йиғилишида иштирок этади. Бу ҳақда Ўзбекистон ТИВ матбуот хизмати хабар бермоқда.\nТошкентда МДҲ вакиллари электр энергетикаси масалаларини кўриб чиқишади\n3 Ноябр 2017, 11:31\nТашриф дастурига кўра, у шунингдек, "Ўзбекэнерго" АЖ ва "Ўзбекнефтегаз" миллий холдинг компанияси раҳбариятлари билан икки томонлама учрашув ва музокаралар ўтказиши кўзда тутилган.\nИлгарироқ ТИВ Тошкентда бўлиб ўтадиган йиғилишда тегишли вазирликлар раҳбарлари, МДҲга аъзо давлатларнинг энергетик компаниялари энергия тизимларида 2017-2018-йиллар куз-қиш мавсумига тайёргарликнинг боришини муҳокама қилишлари ҳақида хабар берганди.\nБундан ташқари, ҳуқуқий-техник захиранинг уйғунлашуви ва амалий янгиланиш жиҳатлари, атроф-муҳитни асраш ва кўп томонлама муносабатларнинг кун тартибидаги бошқа муҳим масалалари муҳокама қилинади.


Шундай имкониятлар яратиб берилаётган давлатда меҳнат қилмасак бўлмайди | O'zLiDeP\nШундай имкониятлар яратиб берилаётган давлатда меҳнат қилмасак бўлмайди\nПрезидентимиз Олий Мажлисга Мурожаатномасида таълим тизимига алоҳида тўхталди. Хусусан, таълим сифатини халқаро талаблар даражасига кўтариш мақсадида қатор чора-тадбирлар ишлаб чиқилишини таъкидлади.\nДавлатимиз раҳбарининг “Илм йўқ жойда қолоқлик, жаҳолат ва тўғри йўлдан адашиш бўлади. Илм-маърифат ва юксак маърифат керак. Энг яхши мерос бу яхши тарбия”, деган сўзларида жуда катта ҳикмат мужассам. Ўз ўрнида “Таълимда қилган хатоларимизни тўғрилаш вақти келди”, дея соҳа фидойиларини янада жонкуярлик билан ишлашга, инновацион ютуқларга эришишга чақирганини олдимиздаги олий вазифа, деб қабул қилдик.\nМазкур йўналишдаги топшириқларни тинглар эканман, ахборот коммуникация технологияларини энг чекка ҳудудларгача олиб киришимиз зарурлигини англаяпман. Албатта, бу юксалишнинг энг қисқа йўлларидан бири эканлигини бугун барча ҳамкасбларимиз тушуниб улгурган. Бугун ёшларимиз рақамли технологиялар тўғрисида мукаммал билимга эга бўлса, улардан бемалол фойдалана билса, эртага уларда етук мутахассис бўлишларига шубҳа йўқ.\nПрезидентимиз таъкидлаганидек, “аксарият вазирлик, идора, ташкилотлар рақамли технологиялардан батамом йироқ, ўз устидаям ишламаяпти, жамоасиниям ишлатолмаяпти, кўпи шунга интилмаяпти. Шунга интилмаган раҳбарларнинг эртанги куни йўқ. Хулосани ўзимиз чиқаришимиз керак”. Бу муаммонинг олдини олиш учун нима қилиш керак? Давлатимиз раҳбари Мурожаатномада айни жавобни бердилар. Ёшларни тайёрлаш жоиз!\nПрезидентимизнинг олий ўқув юртларига давлат гранти асосида талабаларни қабул қилиш икки баробарига оширилиши тўғрисидаги фикри таълим соҳасидаги яна бир қувончли хабар бўлди. Нега деганда олий таълимга қабул қилишда хотин-қизлар учун алоҳида грантлар ажратилиши хали ҳеч бир давлатда кузатилмаган. Мана шундай қулайликлар, имкониятлар яратиб берилаётган давлатда яйраб яшамаслик, шундай ташаббусларни илгари сураётган мамлакат раҳбарининг фикрларидан илҳом олиб ишламаслик мумкинми?!


Микроэлектроника ҳақида — У ким, бу нима — QOMUS.INFO\nQOMUS.INFO > М ҳарфи > МИКРОЭЛЕКТРОНИКА\nМИКРОЭЛЕКТРОНИКА — электрон узеллар, блоклар ва қурилмаларни жуда митти интеграл қурилмалар тарзида яратиш билан шуғулланадиган электроника соҳаси. 20-а. 60-й. ларида вужудга келди. Қаттиқ жисм физикаси Микроэлектрониканинг асоси ҳисобланади.\nАйрим қурилмаларда алоҳида тайёрланган бир неча минг электрон лампа, транзистор, конденсатор, резистор, трансформатор ва б. ни қўллаб, уларни кавшарлаб ёки пайвандлаб йиғилиши натижасида аппаратлар купол бўлган. Босма монтаж, микромодуль, интеграл схеманинг яратилиши билан бу камчиликлар деярли бартараф қилинди.\nМикроэлектроникани бир-бирини тўлдирувчи бир неча йўналишлар: интеграл электроника, вакуум микроэлектроника, оптик электроника ва функционал электроника каби йўналишларга ажратиш мумкин. Интеграл электроника энг кенг ривожланган. Бу соҳанинг вужудга келиши радиоэлектрон аппаратларни микроминиатюралашга (миттилашга) имкон берди. Интеграл схема (микросхема) ҳисоблаш техникаси ва космик системаларда ҳам, хўжаликда ишлатиладиган аппаратларда ҳам қўлланилади. Яримўтказгичли интеграл схемалар 1959-61 й. ларда яратилди. Бундай интеграл схемаларнинг интеграллаш даражаси юқори (битта яримўтказгич кристаллида 10000 гача ва ундан кўп элемент). Гурухлаб тайёрлаш усулига ўтиш йўли билан яримўтказгичли материал пластинкаларидаги актив (диодли, транзисторли) элементлар тайёрлаш технологиясининг такомиллаштириш босма монтаж техникасининг ва пассив микроминиатюр компонентларни яратиш технологиясининг ривожланишига, бу эса, ўз навбатида, плёнкали интеграл схемаларни ишлаб чиқишга олиб келди.\nЯримўтказгичли ва плёнкали интеграл схемалардан ташкари, аралаш интеграл схема тайёрланади. Аралаш интеграл схеманинг интеграллаш даражаси яримўтказгичли интеграл схеманикига яқин туради. Кейинчалик вакуум интеграл схемалар ишлаб чиқилди ва янги йўналиш — вакуум электроника яратилди. Вакуум интеграл схемалар барча компонентлари вакуумга жойлаштирилган қурилма ва осма микроминиатюр электровакуум асбоблари бўлган плёнкали интеграл схема кўринишида ишлаб чиқарилиши мумкин. Бундай интеграл схеманинг чидамлилиги юқори бўлади.\nИнтеграл схемаларнинг барчаси ишлаш белгиларига қараб рақамли (мантиқий) ва чизиқли хилларга бўлинади. Рақамли интеграл схемалар ЭҲМларда ишлатиш учун, чизиқли интеграл схемалар эса, асосан, электр сигналлар (кучайтириш, модуляция ва б.)ни чизиқли катталикларга айлантириш учун мўлжалланган.\nМикроэлектроника, асосан, икки йўналишда ривожланди: интеграл схемаларнинг интеграллаш даражасини ва зичлигини ошириш, схематехник ёки систематехник ишларга мўлжалланган электрон қурилмалар яратиш учун янги физик принцип ва ҳодисаларини излаш. Бу йўналиш умумий тарзда функционал микроэлектроника деб аталади.


Интернет тарихи ҳақида (видео) — idum.uz\nЧетверг Май 21st, 2015 Воскресенье Декабрь 27th, 2015 Мир высоких технологий Комментариев нет\nИнтернетнинг яратилиш тарихи компьютерларни бир бири билан боғлаш 1957-йилдан бошланди. У пайтдаги компьютерлар ҳажми катта ва ишлаш принципи ҳам жуда содда эди. 1957-йилдан бошлаб АҚШ мудофаа вазирлигининг илмий тадқиқотлар агентлиги бўлмиш – ARPA (ингл. Advanced Research Projects Agency Network) номли ташкилот ўзаро ахборот алмашишнинг янги усулларини яратишни бошлади. Бу ташкилот ўз олдига ушбу саволга жавоб изларди: Бир нечта компьютерни телефон тармоғи орқали улаш мумкинми? Уларни мақсади, компьютерлар ўртасида маълумот алмашиш тизимини яратиш эди. 1969 – йили январь ойида АҚШ нинг турли жойларида бўлган 4 та компьютер телефон линияси орқали ўзаро боғланди. Орадан 1 йил ўтгач ARPANET номли маълумот алмашиш тармоғи йўлга қўйилди. Бу тармоқ ҳарбий соҳа учун мўлжалланган эди. Кейинчалик бошқа ташкилотлар ҳам бу тармоққа уланди. 1962-йилда бу тармоқни кенгайтириб турли шахарлардаги компьютерлар билан ҳам алоқа ўрнатиш фикри туғилди. Шундан кейин ARPANET тармоғи интернет тармоғига айланди. 1980–йилдан бошлаб интернет тармоғидан ҳар қандай ташкилот фойдаланиш имконига эга бўлди. Шу сабабдан Мудофаа соҳаси учун энди алоҳида компьютер тармоғи тузилди ва унинг номи MILNET деб аталди. АҚШнинг молия вазирлиги ҳам ўзи учун алоҳида MFENET номли компютер тармоғи тузди. АҚШ телефон тармоғи компанияси – АТ&Т томонидан ҳам USENET номли компьютер тармоғи ишлаб чиқилди. 1983-йилда бу тармоққа уланиш учун махсус протокол ишлаб чиқилди ва унинг номи TCP/IP деб аталди. Бу протокол телефон орқали интернетга уланишга имкон беради. Ҳозирда бутун жаҳон бўйича TCP/IP протоколи энг асосий маълумот алмашув протоколи ҳисобланади. 1990-йилдан бошлаб интернет орқали нафақат матн, балки мультимедиа ва тасвирларни жўнатиш имкони ҳам яратилди.\nТим Бернерс-Ли инглиз компьютер олими, Массачусетс технология институтида профессор, интернетнинг ихтирочиси\n1989-йилда Европа Ядровий Тадқиқотлар Ташкилоти – CERN (фран. Conseil Européen pour la Recherche Nucléaire) бутунжаҳон ўргимчак тўри лойиҳасини эълон қилди. Бу воқеа Тим Бернерс-Ли томонидан HTML, HTTP ларнинг яратилиши ва CERNда дастлабки веб-саҳифаларни пайдо бўлишидан 2 йил кейин содир бўлди. 1993-йил биринчи интернет браузер – NCSA Mosaic 1.0 пайдо бўлди ва 1994-йилда интернетга оммавий қизиқиш туғила бошлади. 1996 йилдан интернет сўзидан кенг фойдалана бошланди, бироқ у асосан, Бутунжаҳон ўргимчак тўрини англатади.\nИнтернетнинг яратилиш тарихи ҳақида видео (рус тилида)\n*.flv форматида юклаб олмоқ — 14.69 Mb\n*.flv (оригинал) форматида юклаб олмоқ — 23.04 Mb\nШу билан бирга интернет 10 йил ичида жуда тез тарқалиб кетди, унинг очиқ архитектурага асосланганлиги, бировнинг мулки эмаслиги, марказий бошқарувнинг йўқлиги уни органик ривожланишига сабаб бўлди. ҳозирда интернет инсониятнинг энг катта технологик ютуқларидан бири сифатида тан олинди.\n1990-йилда Россияда ҳам интернетга уланиш учун Реалком тармоғи тузилди. Ҳозирда интернет тармоғига уланган компьютерлар сони миллиондан ҳам ортган. Ҳозирда интернетга уланиш усуллари жуда кўп. Спутник тармоғи, оптик толали телефон тармоғи, оддий телефон тармоғи ва бошқа тармоқлар билан уланиш имкони бор.\nЎзбекистонда интернет ривожланиш тарихи\nЎзбекистон Республикасида интернет ривожи бевосита мамлакат тараққиёти билан узвий боғланади. У ўзида замонавий давлат ва аҳоли турмуш тарзига ўзига хос барча босқичларини акс эттиради.\nЎзбекистон Республикасида интернет ривожи бевосита мамлакат тараққиёти билан узвий боғланади. У ўзида замонавий давлат ва аҳоли турмуш тарзига хос барча босқичларни акс эттиради. Ўзбекистонда интернет ривожини қуйидаги асосий даврларга бўлиш мумкин:\n1990-йиллар боши. UUCP маълумотлар узатиш тизимида электрон почта орқали маълумот алмашиш имкони пайдо бўлди. Фойдаланувчилар аналог модемлар ёрдамида Москвага ёки бошқа шаҳарлараро қўнғироқни амалга ошира бошладилар. Маълумотлар узатиш тезлиги 1200-2400 bod (бит/с)ни ташкил қилган.\n1992-1995 йилларда UUCP маҳаллий провайдери фаолиятини бошлаган. У томонидан кўрсатилаётган хизматлар тезлиги 9600-14400 bod (бит/с)ни ташкил қилган. Шундан сўнг BCC (Бизнес Алоқалар Маркази), CCC ва PERDCA (Silk.org) провайдерлари ташкил этилган. Sonet электрон тижорат тармоқларига уланиш бошланган.\nFidoNet матнли маълумотларни жўнатиш глобал тармоғи ишга тушди. Relcom – илк электрон почта тармоғи ишга тушди. Маълумот узатиш тезлиги 9600 дан 14400 бодгача бўлган аналог модемлар орқали интернет тармоғига уланиш имконияти туғилди. Мазкур хизматлар Naytov, BCC ҳамда Silknet (PERDCA) провайдерлари томонидан кўрсатилган. 1995 йил 29 апрелда «UZ»доменига асос солинди. Ўзбекистон Республикаси Марказий Банкининг маълумотларини банклараро узатиш тармоғига асос солинди.\n1996 йил. Ўзбекистон Республикаси Вазирлар Маҳкамаси ҳузурида БМТнинг Ўзбекистонда интернетни ривожлантириш лойиҳаси ташкил этилди. Кейинчалик бу UzNET номи билан танилган. Телекоммуникация бозорида UzPAK компанияси фаолиятини бошлади.\n1997-1999 йиллар интернетнинг мисли кўрилмаган ривожланиш даври. Ҳар бир провайдер халқаро интернет тармоғида ўзининг мустақил каналига эга бўлди. Дастлаб Naytov (http://www.naytov.com), Uznet (http://www.uznet.net) ёки Eastlink (http://www.eastlink.uz) каби провайдер-компаниялар фаолият бошлади (1999).\nБаъзи бирларида Москвага қадар модемлари, бошқаларида асинхрон спутник каналлари мавжуд бўлган. Ўзбекистоннинг илмий-таълим тармоғи UzSciNet фаолиятини бошлади. Янги интернет провайдерлари ташкил этилди. Интернетдан бир соат фойдаланиш баҳоси 600 сўм (шу даврда Марказий банк курси бўйича бу ўртача 4 долларга тенг маблағ) бўлган. Муайян йўналишлар бўйича технологиялар аналогдан рақамли шаклга ўта бошлади. Naytov ҳамда UzNET провайдерлари фақатгина юридик шахслар учун рақамли модемлар орқали интернет хизматларини кўрсата бошлади. Интернетдан фойдаланиш тарифларини трафикка биноан белгилаш амалиёти бошланди. Интернет тармоғи орқали овозли алоқа ўрнатиш тажрибаси қўлланди. Sarkor Telecom провайдери Radio Ethernet симсиз тармоқ технологиясини жорий қилди. Транс-Осиё-Европа (TAYe) оптик алоқа маълумотлар узатиш тармоғидан фойдаланила бошланди.\n1999 йил. Ўзбекистон Республикаси Вазирлар Маҳкамасининг №52-сон қарори имзоланди. Қарорга мувофиқ халқаро маълумотлар узатиш, шунингдек интернет тармоғига уланиш ЎзААА дан халқаро тармоққа чиқишга ҳуқуқ берувчи лицензияни олиб, Ўзбекистон Республикаси маълумотларни узатиш тармоқлари операторлари (провайдерлари)нинг республика ва халқаро компьютер тармоқларидан, шу жумладан интернетдан фақат «UzPAK» маълумотларни узатиш давлат тармоғини ривожлантириш ва ундан фойдаланиш корхонасининг ва маълумотларни узатиш миллий тармоғининг техник воситалари орқали фойдаланишига оид белгиланган тартиб белгиланди. “Искра” ҳукумат алоқа тармоғи ва бошқа бир қатор маълумотлар узатиш воситалари орқали халқаро тармоққа чиқиш тўхтатилди. UzNet ускуналари, тармоғи ва ходимлар UzPAK бошқарувига ўтказилди. Барча провайдерларга тармоқларини UzPAK тармоғига бирлаштириш тавсия қилинди. Провайдерлар фаолиятининг қуйидаги жадвали оммалаштирилди: барча трафик шахсий ёки сотиб олинган каналлар орқали ўтказилган, UzPAK каналидан (одатда бу 33600 бит/секундли аналог модем бўлган) заҳира сифатида фойдаланилган. Ўша маҳалда UzPAK хизматлари нархи бошқа провайдерларникидан юқори бўлган. Шундай бўлса ҳам, асинхрон алоқа фойдаланувчилари сони ўсиб борган.\n1999-2000 йиллар. БМТнинг Ўзбекистонда интернет тармоғини ривожлантириш бўйича янги лойиҳаси – УЗБ/99/016 (UzSciNet) иш бошлади. Бу гал Ўзбекистон Республикаси Фанлар академияси қошида академик тармоқ яратиш бўйича иш бошланди. Интернет бозорида қатор Ўзининг мустақил (асосан сунъий йўлдош) каналларига эга бЎлган провайдерлар фаолияти кузатилди. Илк Cisco тармоқ академияси ишга тушди.\n2001-2002 йиллар. Ташқи интернет каналларининг ўтказувчанлик салоҳияти 8,5 Мбит/с. дан 18 Мбит/с.гача ошди. Sarkor Telecom илк маротаба TAYe орқали China Telecomга уланди. DialUp хизматлари учун нархларнинг кескин пасайиши кузатилди. “Naytov Internet” бизнеси Buzton компаниясига ўтди. Ўзбекистон Республикаси Вазирлар Маҳкамасининг “Халқаро компьютер тармоқларидан фойдаланишни марказлаштиришдан чиқариш тўғрисида”ги 352-сон қарори имзоланди. Унга мувофиқ, Вазирлар Маҳкамасининг 52-сонли қарорида қайд этилган, Ўзбекистон Республикаси маълумотларни узатиш тармоқлари операторлари (провайдерлари)нинг республика ва халқаро компьютер тармоқларидан, шу жумладан интернетдан фақат «UzPAK» маълумотларни узатиш давлат тармоғини ривожлантириш ва ундан фойдаланиш корхонасининг ва маълумотларни узатиш миллий тармоғининг техник воситалари орқали фойдаланишига оид белгиланган тартиб бекор қилинди. Провайдерлар ҳали ҳам халқаро алоқага уланишни «Ўзбектелеком» АК орқали амалга оширишлари зарур эди.\n2003-2005 йиллар. Ташқи интернет каналларининг ўтказувчанлик салоҳияти 32 Мбит/с дан 143,1 Мбит/с гача ошди. DSL орқали Интернет тармоғига уланиш ҳам жисмоний, ҳам юридик шахслар ўртасида кенг оммалашди. Провайдерлар ҳудудларда ҳам интернетга уланиш бўйича хизматларни кенгайтира бошлашди. Интернет тезлиги 64 Кбит/сек.дан 1 Мбит/с.гача ошди. Ойлик абонент тўлови орқали DialUp орқали уланганларга ойлик чексиз тарифлар жорий қилинди. Провайдерлар Callback хизматини жорий қилишди. Ўзбекистон мобил алоқа бозорида Россиянинг Вымпелком (Билайн), МТС, Telia Sonera компаниялари фаолиятини бошлади. Телекоммуникация бозорида IP телефония (Platinum Connect, 2Oxygen, Buzton) компаниялари пайдо бўлди.\nЎзбекистон Республикаси ҳукумат портали – www.gov.uz ташкил этилди. Вазирлар Маҳкамасининг 2005 йил 6 октябрдаги 221-сон қарорига мувофиқ, давлат ва жамоат органлари, фуқаролар, мулкчилик шаклларидан қатъи назар, корхоналар, муассасалар ва ташкилотларнинг ахборотларга бўлган эҳтиёжларини ҳар томонлама қондириш мақсадида Маълумотларни узатиш миллий тармоғининг фаолият кўрсатишини ва уни ривожлантиришни таъминлаш «Ўзбектелеком» АК зиммасига юклатилди. UZINFOCOM маркази эса Ўзбекистоннинг юқори даражали домени(ccTLD.uz)га администраторлик қилиш ҳуқуқини қўлга киритди.\nUZ миллий доменини рўйхатга олувчи 6 та регистратор (Tomas, BCC, Sarkor Telecom, Global Study, TV-Inform ва Arsenal-D) фаолият кўрсатмоқда эди. Ўзбекистон АТ Ассоциацияси, ZiyoNet ахборот таълим тармоғи, компьютер хуружларига тезкор чоралар кўрувчи «UZ-CERT» хизмати, Миллий ахборот-қидирув тизими WWW.UZ га асос солинди.\n2006-2009 йиллар. Ташқи интернет каналларининг ўтказувчанлик салоҳияти 1125 Мбит/с.гача ошди. Биринчи электрон рақамли имзони рўйхатга олиш маркази очилди. Компаниялар GPRS, 3G, Wi-MAX технологиялари асосида симсиз интернет хизматларини кўрсатишни бошладилар. Интернет фойдаланувчилари сони 2 миллиондан ошиб, мобил алоқа фойдаланувчилари 10 миллионга етди. Simus компанияси «UZ» доменининг миллий регистраторига айланди. Ўзбекистон Республикаси Президентининг “Кризисга қарши дастурга киритилган қўшимча инфратузилма объектлари бўйича лойиҳаларни амалга ошириш чора-тадбирлари тўғрисида”ги ПҚ-1073-сон қарори асосида 2009 йилгача алоқа ва телекоммуникация объектларини, хусусан миллий ва ҳудудий маълумотлар алмашиш тармоқларини ривожлантиришнинг қўшимча чоралари белгилаб олинди. Мобил алоқа оператори «МТС – Ўзбекистан» мамлакат ҳудудида 4G (4-авлод) мобил тармоғини қуриш бўйича лицензияга эга бўлди.\n2010-2011 йиллар. Фойдаланувчилар сони 7,378 млн.га ёки аҳоли миқдорига нисбатан 24 % га теди. Бундан мобил интернетдан фойдаланувчилар 4,119 млн.ни ташкил қилади. Бундан кўриниб турибдики, кўпчилик интернетдан фойдаланишда мобил алоқани маъқул кўради. 2010 йилда Ўзбекистонда интернет фойдаланувчилари сони 3,2 миллионга ошиб, 2002 йил билан солиштирганда ўсиш 23,8 %ни ташкил қилади.\nЎзбекистоннинг барча ҳудудларида интернет фойдаланувчилари сони мунтазам ошиб бормоқда ва мамлакат аҳолисининг 24 %и халқаро тармоқдан фойдаланади. 2010 йил сўнгида интернетдан фойдаланувчи давлат органлари сони 7643 тага етди. UZINFOCOM маркази томонидан тақдим этилган маълумотларга кўра, 2010 йилда «.UZ» миллий доменидан рўйхатдан ўтган фаол доменлар миқдори 11 мингтага етган.\n2010 йилда TAS-IX да трафик ҳажми 615025,32 ГБайтга етиб, 2009 йилга нисбатан 314,8% га ошган. Ўзбекистонда жадал ривожланаётган компьютерлаштириш ва автоматлаштириш соҳалари интернет тармоғининг алоқа функциясидан кенг фойдаланишга имкон беради.\nФойдаланилган адабиётлар / манбалар:\nВидео,интернет,интернет тарихи,интернет хакида,интернет хакида видео,интернет ҳақида,история интернета\n← Машҳурлар ҳаёти: Галилео Галилей (видео)\n«Аралаш сонларни қўшиш ва айириш» дарс ишланмаси →


ЎзА - Онлайн: Олтиариқдаги боғча тарбияланувчисининг ўлими билан боғлиқ жиноят иши судда кўрилмоқда\nОнлайн: Олтиариқдаги боғча тарбияланувчисининг ўлими билан боғлиқ жиноят иши судда кўрилмоқда\n01.06.2018 22:22 Чоп этиш версияси\nМазкур ҳолат бўйича Фарғона вилояти ИИБ ҳузуридаги тергов бошқармаси томонидан дастлабки тергов ҳаракатлари олиб борилган.\nҚаровсиз қолган К.Ғоффоралиева темир йўлдан ўтиб бораётган 62- поезднинг бўртиб чиққан қисмларига урилиб, ҳаёти учун хавфли бўлган кўплаб тан жароҳатлари олиши оқибатида воқеа жойида вафот этган. Ички ишлар идоралари томонидан олиб борилган тезкор қидирув давомида мазкур жиноятни содир этган А. Абдураҳмонов қўлга олинган.\nСудланувчи А.Абдураҳмоновга нисбатан “қамоқ” эҳтиёт чораси қўлланилган.\nМурғак бир қизча бевақт ҳаётдан кўз юмди. Мактабгача таълим муассаси тарбияланувчисининг ўлими ҳамда содир этилган бу мудҳиш жиноят барчани жунбушга келтирди.\nЖиноят ишини суд мажлисида кўриш бошланиб, ҳозирги кунда суд тергови давом этмоқда. Албатта суд бунга ўзининг адолатли ҳукмини чиқаради.\nСайтимизни кузатиб боринг. Мазкур жиноят иши бўйича барча тафсилотлар ҳамда суднинг ҳукми билан ташишингиз мумкин.


24 март. Шотландия қироли Англия тахтига ўтирди, рус императорига суиқасд, Акаев тузумининг ағдарилиши ва бошқа муҳим воқеалар\n24 март. Шотландия қироли Англия тахтига...\n24.03.2018 10:05 0 224\nЖаҳон силга қарши кураш куни.\nПокистон куни (Покистон).\nДарахтлар экиш куни (Уганда).\n1084 йил — немис қироли Генрих IV Римни ишғол қилди.\n1155 йил — Юрий Долгорукий Киевни эгаллади ва тахтга ўтирди.\n1603 йил — Елизавета I вафотидан сўнг Шотландия қироли Яков I номи билан Англия қиролига айланди.\n1753 йил — Россия империясида ўлим жазоси бекор қилинди.\n1801 йил — Михайловский қасрида фитначилар рус императори Павел I жонига қасд қилишди.\n1802 йил — инглиз ихтирочиси Ричард Тревитик паровоз учун биринчи патентни олди.\n1882 йил — Берлин физиология жамияти йиғилишида немис олими Роберт Кох сил қўзғатувчисини топганини маълум қилди. Бир йилдан сўнг у вабо қўзғатувчисини ҳам топди. 1905 йили олим физиология ва тиббиёт йўналишида Нобел мукофотини қўлга киритди.\n1896 йил — Рус физиги Александр Попов Рус физика-кимё жамиятида биринчи радиосигнални узатди.\n1900 йил — Нью-Йорк метроси қурилиши бошланди.\n1955 йил — дунёдаги биринчи денгиз нефть минораси АҚШда ўрнатилди.\n1960 йил — «Ту-124» самолётининг илк парвози.\n1999 йил — НАТО Югославия шаҳарларини бомбардимон қилишни бошлади.\n2001 йил — компютер амалий тизими — «Mac OS X»(«Гепард»)нинг биринчи релизи.\n2005 йил — Қирғизистон пойтахти Бишкекда оммавий тартибсизликлардан сўнг президент Асқар Акаев тузуми ағдариб ташланди.\n2008 йил — Пекин олимпиадаси машъаласи ёқилди.\n2015 йил — Франциянинг Дин-ле-Бен шаҳарчаси яқинида «Airbus A320-211» самолёти қулаб тушди. Самолёт бортидаги 150 киши ҳалок бўлди.\n1494 йил — Георгий Агрикола, немис олими, минералогия асосчиларидан бири (1555 йили в.э.).\n1921 йил — Василий Смислов, шахмат бўйича 7-жаҳон чемпиони (2010 йили в.э.).\n1926 йил — Дарио Фо, италян драматурги, Нобел мукофоти соҳиби.\n1945 йил — Кёртис Хэнсон, америкалик кинорежиссёр, «Оскар» лауреати (2016 йили в.э.).\n1956 йил — Стив Баллмер, «Microsoft» корпорациясининг собиқ президенти.\nмуҳим саналар байрамлар 24 март


МБ: Бензин, электр энергияси нархи ва маошлар ошиши ҳисобига инфляция юқори бўлди\nМБ: Бензин, электр энергияси нархи ва...\n08.02.2018 11:31 0 1417\nИқтисодиётда юқори инфляцион босим сақланиб қолди.\nМарказий банк ўз сайтида Пул-кредит сиёсати соҳасида 2017 йилнинг IV чорагида амалга оширилган ишлар бўйича ҳисоботлар эълон қилди.\nЎзбекистон Республикаси Давлат статистика қўмитасининг маълумотларига кўра, 2017 йилда истеъмол нархлари индекси (ИНИ) бўйича ҳисобланган инфляция даражаси 14,4 фоизни, 2017 йилнинг ИВ чорагида эса 6,1 фоизни ташкил этди. Бунда озиқ-овқат маҳсулотлари нархлари 15,9 фоиз, ноозиқ-овқат маҳсулотлариники 16,1 фоиз ва хизматларники 8,6 фоиз ошди.\nХизматлар нархлари ва тарифлари ўсиш суръатлари 2017 йилнинг III ва III чоракларига (2,4 ва 3,1 фоиз) нисбатан секинлашиб, IV чоракда 1,5 фоизни ташкил этди.\n2017 йилнинг ноябрь ойида бензин ва электр энергияси нархларининг оширилиши йилнинг ИВ чорагида инфляция даражаси ўсишига таъсир кўрсатган омиллардан бўлди.\nШу билан бирга, ўтказилган сўровларга кўра, 2017 йилнинг декабрь ойида иш ҳақи ва ижтимоий тўловлар миқдори оширилиши туфайли инфляцион кутилмаларнинг ортиши ҳам иқтисодиётдаги истеъмол нархлари ўзгаришига ўз таъсирини кўрсатди.\nИстеъмол нархлари динамикасининг ойлар бўйича таҳлили 2017 йил давомида инфляция даражасига озиқ-овқат маҳсулотлари нархларининг ўзгариши энг кўп таъсир этганлигини кўрсатмоқда, дейилади ҳисоботда.\nбензин Марказий банк инфляция\nИқтисодиёт 28/03, 12:16\nЎзбекистоннинг «Humo» тўлов тизими «MasterCard»га уланиши мумкин


Тўрт давлат бош дипломатлари Украина бўҳрони бўйича Берлинда музокара ўтказади\n09 май 2021, Тошкент вақти: 07:31\nГермания, Россия, Украина ва Франция ташқи ишлар вазирлари ўтган йилнинг август ойида ҳам Берлинда музокара ўтказгандилар.\n12 январь куни Германия, Россия, Украина ва Франция ташқи ишлар вазирлари Украинадаги бўҳрон бўйича музокара ўтказиш учун Берлинга йиғиладилар.\nДипломатларнинг бу учрашуви мазкур тўрт давлат лидерининг Остона шаҳридаги муҳтамал саммити белгиланган кунларга тўғри келмоқда. Аммо Германия канцлери Ангела Меркель 10 январь куни Россия президенти билан телефон орқали суҳбат чоғида Путинни Украина бўҳронида илгари силжиш бўлмас экан, Остона саммити ўтказилмаслигидан огоҳлантирган. Меркель Путинни Минскда эришилган тинчлик шартномаси шартларини бажаришга чақирган.\nФранция президенти Франсуа Олланд ҳам Қозоғистон пойтахтидаги саммитга Украина бўҳронига оид масалада олға силжиш борлигига амин бўлганидагина боришини билдирган.\nЭслатиб ўтамиз, Украина шарқида ҳукумат кучлари ва россияпараст айирмачилар ўртасидаги жанглар ўтган йилнинг апрель ойидан буён давом этмоқда. Сўнгги маълумотларга кўра, бу ердаги қуролли тўқнашувлар оқибатида 4 минг 700 дан зиёд киши ҳалок бўлган.


«Сувсоз» корхонасининг хабар беришича, Тошкентда 14 февралдан совуқ сув тарифлари ошади. Янги нархлар пойтахт ҳокимияти томонидан 29 январь куни тасдиқланди.\nАҳоли учун бир куб метр совуқ сув нархи 190 сўмдан 195 сўмга, канализация хизматлари 155 сўмдан 162 сўмга қимматлашади.\nҲисоблагич бўйича тўлов амалга оширишда марказлашган иссиқ сув таъминотига эга кўп қаватли уйларда 1 метр куб нархи 625 сўм (ҳозирда — 500 сўм), марказлашган иссиқ сув таъминотисиз — 460 сўм (ҳозирда — 395 сўм).\nХусусий сектор уйларида канализация мавжуд бўлганда бир куб метр сув нархи 345 сўмдан 460 сўмга, канализациясиз — 190 сўмдан 295 сўмга оширилади.\nЭслатиб ўтамиз, бунга қадар совуқ сув тарифи ўтган йилнинг 21 июлида оширилганди.


Самарқанд АКТ ва саноат касб-ҳунар коллежида ўқув-услубий жараён "Кадрлар тайорлаш миллий дастур", Ўзбекистон Республикасининг "Таълим тўғрисидаги қонуни талабларига мос равишда ишлаб чиқилган ўқув-меъерий ҳужжатлари - Давлат таълим стандартлар ва тармоқ стандартлари асосида ташкил этилган:\nЎқув жараёни жадвали - кўчириш .doc\nЎқув режалар - кўчириш .doc\nДарс жадвали - кўчириш .xls\nУслубий ишланмалар - кўчириш .pdf\nМаънавият соатлари - кўчириш .doc\nЎрта махсус, касб-ҳунар таьлими сифатини назорат қилиш\nЎМКҲТ сифатини назорат қилиш қуйидаги усулларда олиб борилади:\n-\tИнки назорат - ЎМКҲТ муассасаси томонидан амалга оширилади;\n-\tўқитиш сифатининг ички иазорати таълимни бошқариш буйича ваколатли давлат органи тасдиқлаган «Академик лицейлар ва касб-ҳунap коллежлари ўқитувчиларининг билим савияси, кўникма ва малакаларини назорат килишнинг рейтинг тизими тўғрисида»ги Низом асосида рейтинг-назорат шаклида ўтказилади. Назоратнипг рейтинг тизими қуйидаги назорат тадбирлари ўтказилишини кўзда тутади:\nжорий назорат - оғзаки сўров, коллоквиумлар, семинарлар, ёзма ишлар, лаборатория ишлари, техникавий диктант, курс лойиҳалари, уй вазифаси ва ҳоказо, яъни ўқитувчи ўз амалиётида қўллайдиган барча суров турларини уз ичига олади;\nоралиқ назорат - фаннинг маълум бир кисми, бўлими якунлангандан сўнг ўтказилади. Оралиқ назоратнннг утказилиш тартиби, шакли таълим муассасасининг илмий-педагогик кенгаши томонидан белгиланади;\nякуний назорат - семестр тамом булганда ва ўқув дастурининг тегишли бўлими тугаллангандан кейин амалга оширилади. Якуний назоратнинг ўтказилиш тартиби, шакли таълим муасса¬сасининг илмий-педагогик кенгаши томонидан белгиланади;\nташқи назорат -Узбекистон Рссиубликаси Вазирлар Маҳкамаси Давлат тест маркази таркибидаги Кадрлар тайёрлаш сифа¬тини назорат қилиш, педагог кадрлар ва таълим муассасалари аттестацияси бошқармаси томонидан тайёрланган «Таълим му¬ассасалари ва педагогик кадрларнинг давлат аттестацияси ва аккредитация ҳақидаги Низом» ва амалдаги меъёрий ҳужжатлар асосида амалга оширилади;\nдавлат-жамоат назорати - таълимни бошқарувчи ваколатли давлат органи ва у билан келишилган ҳолда жамоат ташкилотлари ва кадрларга талабгорлар томонидан амалга оширилади;\nякуний давлат аттестацияси - давлат имтиҳонлари ва малакавий битирув диплом шли (лойиха)ни ҳимоя қилиш билан якунланади.\nЎрта махсус, касб-хунар таълими муассасаларини битирувчиларга ўрта махсус, касб-ҳунар таълими тўғрисида дав¬лат намунасидаги диплом берилади, унда:\n- академик лицейлар учун фанлар бўйича ўқитилган соҳа;\n-\tкасб-ҳунар коллежлари учун Ўрта махсус, касб-ҳунар таьлимидаги тайёрлов йуналишлари, касблар ва ихтисосликлар умумдавлат таснифлагичи (ЎМКХТТЙКИУТ)га мувофиқ касб¬лар ва ихтисосликлар буйича берилган малака кўрсатилади.\nДипломларга ўзлаштирилган умумтаълим ва махсус (касб-хунар) фанлар (курслар), соатлар ҳажми ва улар буйича баҳолар (рейтинглар), шунингдек, битирувчининг умумий рейтинги ва якуний давлат аттестациясининг натижалари курсатилган кушимча варақ илова қилинади.\nАкадемик лицейни тугатганлик туғрисидаги диплом олий таъ¬лим муассасасига ўқишга кириш ҳамда олинган билимларни меҳнат фаолиятида руёбга чикариш ҳуқуқини беради.\nКасб-ҳунар коллежини тугатганлик туғрисидаги диплом олин¬ган мутахассисликка мувофиқ меҳнат фаолиятини амалга ошириш ҳамда олий таълим муассасасига ўқишга кириш ҳуқуқини беради.\nАгар оралиқ назорат "тест топшириқлари" асосида амалга оширилса, синов кўп вариантли усулда ўтқазилади. Хар бир вариант 25 тадан тест топшириғи бўлиб, талабага саволларга тайёрланиш учун 40 дақиқа вақт берилади:\nБерилган тест топшириқларининг 22-25 тасига тўғри жавоб белгилаган талаба 5 баҳо оралиғида баҳоланади.\nБерилган тест топшириқларининг 18-21 тасига тўғри жавоб белгилаган талаба 4 баҳо оралиғида баҳоланади.\nБерилган тест топшириқларининг 14-17 тасига тўғри жавоб белгилаган талаба 3 баҳо оралиғида баҳоланади.\nБерилган тест топшириқларининг 13 ва ундан камига тўғри жавоб белгилаган талаба 2 баҳо оралиғида баҳоланади.


Мактаб юзини кўрмаган қиз — Huquq\nHome / / Мактаб юзини кўрмаган қиз\n11.07.2019\t, Жараён 86\nТаъкидлаш жоизки, Ўзбекистон Республикасининг «Васийлик ва ҳомийлик тўғрисида»ги Қонуни талабларида васийлик ва ҳомийлик белгиланишига муҳтож бўлган шахсларни ўз вақтида аниқлаш, ҳисобга қўйиш, шунингдек, ота-она яшаш жойида вақтинча бўлмаганида, агар бола ота-она томонидан олти ойдан ортиқ муддатга қариндошларининг ёки яқин кишиларининг васийлигида ёки ҳомийлигида ва назорати остида қолдирилган бўлса, мазкур шахсларнинг болага нисбатан васийлиги ёки ҳомийлиги белгиланиши ҳудудий васийлик ва ҳомийлик органларининг асосий вазифаларидан бири сифатида белгиланган.\nҚораўзак туман прокуратураси томонидан ўтказилган ўрганишларда ушбу қонуний талаб ҳамда вазифаларнинг бажарилишига айрим мутасадди ташкилотлар масъуллари томонидан панжа орасидан қаралгани маълум бўлди. Жумладан, тумандаги «Алғабас» ОФЙ ҳудудида яшаган фуқаро Э.Утенова (исм-фамилиялар ўзгартирилган) биринчи турмушидан ажрашганидан сўнг ишлаш мақсадида Қозоғистон Республикасига кетган ва шу кунгача қайтиб келмаган. Унинг вояга етмаган фарзанди эса бобоси, яъни Э.Утенованинг отаси қарамоғида қолиб, унга васийлик ҳолати белгиланмасдан қолган.\nХудди шу ОФЙ ҳудудида яшаган фуқаро Г.Расулованинг турмуш ўртоғи А.Бабаев вафот этган. Уларнинг ўртасида туғилган фарзанди эса отаси вафотидан сўнг фуқаро О.Ачилованинг қарамоғида қолган. Ушбу ҳолатга ўзини ўзи бошқариш органи томонидан ҳам, ҳудуддаги 19-сонли умумтаълим мактаби раҳбарияти томонидан ҳам аниқлик киритилмаган, васийлик ва ҳомийлик органига ўз муддатида хабар берилмаган.\n«Қораўзак» овул фуқаролар йиғини ҳудудида яшаган фуқаро А.Муратова турмушидан ажралиб, Қозоғистонга кетган ва маълум сабабларга кўра вафот этган. Марҳумадан 2 нафар вояга етмаган фарзанди етим қолиб, бувисининг қарамоғида бўлган. Ушбу ҳолат юзасидан ҳам овул фуқаролар йиғини ва умумтаълим мактаби мансабдор шахслари тегишли чораларни қўрмаган.\n«Бердақ» ОФЙ ҳудудида яшаган фуқаролар Р.Мамбетова ва Г.Давлетовалар ҳам бир неча йиллар илгари ишлаш мақсадида Қозоғистон давлатига чиқиб кетишган. Маълум бўлишича, Р.Мамбетова вафот этган, Г.Давлетова эса қайтиб келмаган. Оқибатда, ҳар бирининг 1 нафардан фарзанди яқинларининг қарамоғида қолиб кетган.\nВаҳоланки, «Васийлик ва ҳомийлик тўғрисида»ги Қонуннинг 16-моддасида: «Васийлик ёки ҳомийлик белгиланишига муҳтож бўлган шахслар аниқланганда, ҳуқуқни муҳофаза қилувчи органлар, фуқаролик ҳолати далолатномаларини ёзиш органлари, таълим ва соғлиқни сақлаш муассасалари, шунингдек, фуқароларнинг ўзини ўзи бошқариш органлари мазкур шахслар аниқланган кундан эътиборан етти иш куни ичида улар ҳақидаги маълумотларни ёзма шаклда васийлик ва ҳомийлик органларига юбориши ва васийлик ёки ҳомийлик белгиланишига муҳтож бўлган болалар аниқланган ҳолларда, васийлик ва ҳомийлик органи бундай маълумотлар олинган кундан эътиборан уч иш куни ичида уларнинг турмуш ва таъминот шароитларини қонун ҳужжатларида белгиланган тартибда текширувдан ўтказиши шарт», деб кўрсатилган.\nАфсуски, қонунда белгиланган ушбу талаб ва вазифалар айрим мутасадди ташкилот раҳбарлари томонидан эътиборга олинмаган ва ўз ҳолига ташлаб қўйилган.\nЎрганишлар давомида тумандаги «Қойбақ» ОФЙ ҳудудида яшовчи фуқаро К.Ниятова ҳам қўшни Қозоғистон Республикасига кетиб, иккинчи маротаба турмуш қургани ва қайтиб келмагани аниқланди. Унинг вояга етмаган қизи эса бувисининг қарамоғида қолиб кетгани маълум бўлди. Ачинарлиси шундаки, К.Ниятованинг бувиси қарамоғида қолган вояга етмаган қизига 14 йилдан буён васийлик тайинланмаган, у шу кунгача, яъни 14 ёшга тўлгунга қадар мактабга бормаган.\nШу билан бирга, текширишда туман халқ таълими бўлимига қарашли баъзи умумтаълим мактабларида ҳам васийлик ва ҳомийликка бириктирилган ходимлар томонидан ҳомийликка олинган шахсларнинг йиллик ҳисоботлари юритилмаганлиги, шунингдек, ҳудудий ҳокимият органлари томонидан васийлик ва ҳомийлик соҳасидаги вазифаларнинг мувофиқлаштириб борилмагани, етим болаларнинг ва ота-онасининг қарамоғидан маҳрум бўлган болаларнинг ҳуқуқлари, эркинликлари ва қонуний манфаатлари ҳимоя қилинишини таъминлаш бўйича чора-тадбирлар ишлаб чиқилмагани аниқланди.\nАниқланган ҳолатлар юзасидан, Қораўзак туман прокуратураси томонидан тумандаги 5 та ОФЙ раисларига нисбатан маъмурий жавобгарлик тўғрисида қарор қабул қилинди. Туман халқ таълими бўлимига қарашли васийлик ва ҳомийлик органи масъул ходими ва 6 та умумтаълим мактаб директорларига нисбатан интизомий жавобгарлик тўғрисида ишлар қўзғатилди. Қонун бузилиши, унинг келиб чиқиш сабаблари ва бунга имконият яратиб бераётган шарт-шароитларни бартараф этиш юзасидан туман ҳокими номига тақдимнома киритилди.\nШу билан бирга, текшириш жараёнида аниқланган чин етим ва ота-она қарамоғидан маҳрум бўлган вояга етмаганларга нисбатан васийлик ва ҳомийлик тайинланиб, уларнинг ҳуқуқларини тиклашда амалий ёрдам кўрсатилди.\nҚораўзак туман прокурорининг ёрдамчиси


Diyor24\tPosted on Yanvar 22, 2020\nДунёдаги энг машҳур астрологлар кутилаётган 2020 йил учун турли бурж вакилларига қўл келиши мумкин бўлган мунажжимлар башоратини тузиб чиқдилар. Уларнинг айримлари кутилаётган йилда бир қатор йўқотишлар билан тўқнаш келиши, айримлари эса катта ютуқларни қўлга киритиши мумкин.\nШарқий ёки Хитой юлдузлар жадвали 12 та жонивордан иборатдир. Ўз буржингизни аниқлаш учун махсус жадваллар сизга ёрдам бера олади.\nШу орқали кутилаётган йилда қандай ҳодисаларни бошдан кечиришингиз мумкинлигини билиб оласиз.\nСичқон – мазкур жадвалдаги биринчи белги. Ушбу бурж вакиллари учун 2020 йил жуда яхши ҳодисаларни тақдим қилади. Aммо мазкур бурж вакилларига таваккал қилиш керак бўлган вазиятлардан узоқроқ бўлиш тавсия этилади.\nУшбу йилда сизни жуда кўп омадли ҳодисалар кутмоқда. Баъзан шиддатли ҳаёт сабаб чарчоқ ва қуввацизлик ҳисси сизни безовта қилиши мумкин. Шу сабабли ҳам вақти-вақти билан дам олиш ҳақида унутмаслик керак. Фақат шу орқалигина муваффақият томон далил қадам ташлашингиз мумкин бўлади.\nҲўкиз йилида туғилган инсонлар табиатан жуда тадбиркор ва нуфузли кишилар бўлишади. Aммо омадга эришиш йўлида маккорона усуллардан фойдалана кўрманг. 2020 йил сизга кўплаб имкониятлар ва молиявий сюрпризларни тақдим қилади.\nЙўлбарс буржи вакиллари 2020 йилда турли соҳаларда муваффақиятга эришиш учун бор имкониятлари ва билимларини ишга солишлари керак. Mазкур йилда душманларингиз оёғингиздан чалишга уринишлари мумкин. Шу сабабли ўзингиздан бошқа ҳеч бир кимсага ишонманг. Жорий йил сиз учун қайта уйғониш ва кучга тўлиш вақти бўлади.\nҚуён буржи вакиллари учун жорий йил ўта позитив бўлмаслиги ҳам мумкин. Mазкур йилда одатий ишлар учун икки карра кўпроқ қувват сарф этасиз. Ўз олдингиздаги аниқ мақсадларни белгилаб олинг ва олдинга томон қатъият билан интилинг. Энг муҳими, кучингизни тўғри сарфлаб, сабр-қаноатда собит бўлинг. Aна шундагина барча ўйлаган ишларингиз амалга ошади.\nAждаҳо буржи вакиллари ушбу йилнинг асл моҳиятини тушуниш учун анчагина куч сарф этсалар ажаб эмас. Сабаби янги йилда уларни кўплаб тушунарсиз ҳодисалар таъқиб қилиб юради. Aждаҳо буржи остида таваллуд топган инсонлар салбий фикрлардан узоқроқ бўлишлари ва имкон қадар оптимист инсонларга яқинлашишлари керак. Йил давомида ўзингизга бўлган ишончни асло йўқота кўрманг. Экспертлар ўтмиш ҳақида имкон қадар камроқ ўйлашни тавсия қилмоқдалар. Ўтмиш ҳотиралари сиз кутган саволларга керакли жавобни бера олмайди, буни унутманг.\nИлон буржи вакиллари жуда ақлли ва узоқ кўра биладиган инсонлар бўлишлари шубҳасиз. Улар оддий нарсалар сабаб таваккалга қўл уришмайди. Бу каби инсонларни алдаш ҳам, ўз мақсадидан чалғитиш ҳам жуда қийин. Aгар бирор хатога йўл қўйсангиз, буни янги тажриба ўрнида қабул қилинг. Жорий йилда сизни ажойиб истаклар рўёби ва кўплаб самарали танишувлар кутмоқда.\nMеҳнацевар От буржи вакиллари 2020 йилда мунтазам равишда янги шароитларга кўникишга мажбур бўладилар. Улардан тезлик билан тўғри қарор чиқариш талаб этилади. Қувватингизни имкон қадар сақлаб қолиш учун кўпроқ ҳордиқ чиқаринг, янги билимларни ўзлаштиришга ҳаракат қилинг. Tақдир ушбу йилорқали сизни бахт томонга элтиши мумкин. Tез орада жуфтингизни топсангиз ҳам ажаб эмас.\nЭчки буржи вакиллари эса табиатан беқарорликни ёмон кўришади. Сичқон йили эса тартибсизликлар билан тўла бўлиши мумкин. Шу сабабли мазкур бурж вакиллари мунтазам равишда унга мослашиб олишлари ва коинот тақдим этган имкониятлардан тўғри фойдалана билишлари керак. Сабр эвазига эса ажойиб имкониятлар ва совғалар тақдим этилади.\nMаймун буржи вакиллари кутилаётган йилда ўзлари учун ҳаётий мақсадларни белгилаб олишлари керак бўлади. Aйтгандай, экспертлар янги йилда уй-жой масаласига боғлиқ муаммоларнинг ҳал бўлишини таъкидлаганлар. Бундан ташқари бўлғуси турмуш ўртоғингиз ва ажойиб дўстлар билан танишишингиз мумкин. Кўпроқ орзу қилинг ва мақсадлар томон интилинг.\nХўроз буржи вакиллари 2020 йилни жуда ажойиб тарзда кутиб оладилар. Йил бошидан молиявий масалаларни осонликча ҳал қилишингиз, иккиланмай янги ишлар бошланингиз мумкин. Кўплаб соҳаларда сиз кутган имкониятлар қаршингизда пайдо бўлади.\nИт буржи остида таваллуд топган инсонлар атрофдаги одамлар билан боғлиқ муаммоларга дуч келишлари мумкин. Aммо, уларга нисбатан яхши муносабатда бўлишга ҳаракат қилаверинг. Кимдандир кўнглингиз қолса, бошқа бир инсон сизга ёрдам қўлини чўзади, тушкунликка тушган вақтингизда ҳаётингизга ёрқинлик олиб кирадиган одамлар пайдо бўлади. Позитив мақсадлар сизни салбий фикрлар ва омадсизликлардан узоқ тутишга ёрдам беради.\nЧўчқа буржи вакиллари учун эса 2020 йил ҳақиқатан омад йили бўлади. Балки буни дарров кўра олмассиз, аммо кутилаётган йил сизга ажойиб имкониятлар тақдим қилади.\nЙил бошида ҳаётингизда кичик муаммолар пайдо бўлиши мумкин, бироқ, уларни осонликча ҳал қила оласиз.\nЭслатиб ўтиш керакки, 2020 йил – Кабиса йили. Шу сабабли ҳам айрим ишларингиз сиздан катта таваккални талаб қилиши мумкин. Aммо, ўзингизга бўлган ишонч ва оптимизм билан ҳар қандай мураккаб вазиятни осонликча ҳал қила оласиз.\nPrevious PostШавкат Мирзиёев матбуот котиблари ҳақида тўхталиб ўтди\nNext PostБиринчи тиббий ёрдамда йўл қўйиладиган 10 та хатолик\nDiyor24 May 9, 2020\nБреакинг: Диёр Имомхўжаев ПФЛ бош директори лавозимига тайинланади\n26 январга доир қизиқарли маълумотлар\nDiyor24 Yanvar 26, 2020\n1ГБ мобиль интернет: дунё мамлакатларидаги нархлар тафовути\nDiyor24 Iyul 8, 2020


Истиҳоза кўрган аёл ҳар бир вақт намози учун таҳорат олади\nАдий ибн Собитнинг бобосидан ривоят қилинди; «Набий саллаллоҳу алайҳи ва саллам истиҳоза кўрадиган аёл борасида бундай дедилар: «Ой кўриши кунлари олдиндан белгили бўлган аёллар ҳайз кунларида намозни тарк этади, кейин ғусл қилади ва ҳар вақт намози олдидан таҳорат олади, рўзасини тутиб, намозини ўқийверади».\nАли ибн Ҳужр худди шу ҳадис маъносини Шорикдан нақл этиб, бизга баён қилди.\nБу ҳадисни Абул-Йақзондан фақатгина Шорик ривоят қилган. Муҳаммад (Ал-Бухорий)дан бу ҳақда сўраб, «Ҳадиснинг санадида Адий ибн Собитдан, унинг отасидан, бобосидан, дейилади, Адийнинг бобосининг оти нима?» дедим. Муҳаммад унинг исмини билмади. Бир гал Муҳаммадга: «Яҳё ибн Маийн, унинг исми Динор деб айтяпти», десам, у бунга эътибор бермади.\nАҳмад ва Исҳоқ истиҳоза кўрадиган аёл борасида бундай дейишади: «Ҳар бир намоз вақтида ювинса (ғусл қилса) ўзи учун эҳтиёткор бўлган бўлади, ҳар вақт намози учун фақатгина (янги) таҳорат олса, кифоя. Бир таҳорат билан икки вақт намозини жамъ қилса, жоиздир».


BBC Uzbek - Dunyo - Демократия+Озодлик=Натижасизликми?\nСўнгги янгиланиш 26 август 2012 - 12:36 GMT\nИроқ Саддам Ҳусайн зулмидан қутулди, лекин бу билан эркинликка эришгани улкан савол остида\nТоки XXI асргача биз бир фикрга ишониб келдик: Золим ҳукмдорлар қудратдан кетказилса ва демократия йўлидан борсак, ҳуррият ва эркинликка эришамиз.\nНазаримизда, демократик ва эркинлик эгизак тушунчалар эди.\nБу тушунчаларни рўкач қилган Ғарб мана ҳозиргача Афғонистон, Ливия ва Ироққа ўз демократиясини ўтказиш ва ўрнатишга уринмоқда.\nТарихга назар ташласак, XX асргача яшаган донишманд ва сиёсатчилар "демократия асло эркинлик, деган гапни англатмайди, балки шахс озодлигини чеклайди" - деб ўйлашган.\nМасалан XIX асрда яшаган либерал Жон Стюарт Милл бутун умр демократия учун курашган.\nАммо уни бир нарса хавотирга солган: Демократия шароитида кўпчилик овозига эришган ҳукуматлар бемалол кўпчилик номидан иш тутиб, шахсий эркинликларни бўға бошлашади.\nФайласуф Миллнинг тутинган ўғли Бертранд Рассел эса Иккинчи Жаҳон Урушидан кейинги Британия анча демократик бўлганини қайд этади, аммо айни шу даврда инсоний эркинликлар ҳам чекланганидан ҳайратга тушганди.\nКейин худди тутинган отаси каби Рассел ҳам "демократия бир нарса, аммо эркинлик тамоман бошқа нарса экан" деган хулосага келади.\nБугун айни фикрни кўпчилик қабул қилмайди. Лекин аслида бу - тўғри хулоса. Ҳар инсон ўзига хос, алоҳида ва фарқли истак-иродага эга.\nҚирғизистон - демократия, лекин у озчилик ўзбеклар ҳуқуқлари қўпол равишда бузилаётган мамлакат ҳамдир\nДемократия шароитида эса йирик жамоанинг қай йўлдан кетишини белгилаш йўлида ҳар инсон ўз овозини беради. Бу яхши нарсага ўхшайди.\nЛекин агар сен яшаётган жамиятдаги аксарият одам демократик сайловда овоз бериб, сенинг истагингга қарши йўлни танласа, тамом, сенинг шахс сифатидаги истак-ироданг ва эркинлигинг чекланади-қолади.\nТўғри, айрим эркинликларга сиёсий қарор ва ўзгаришлар дахл қилмаслигини таъминловчи қонунлар мавжуд.\nБироқ сиёсат шундай нарсаки, у бемалол қонунларни айланиб ўтиш йўлини топади. Давлат заиф бўлган ҳолатларда эса шахс эркинликларини таъминлаш деярли имконсиз бўлади.\nХуллас, эркин яшаш йўлида бизга фақат золим ва яккаҳоким ҳукмдорлар тўсиқ қўйишмайди.\nДемократик, аммо эрксиз ўлкалар\nИроқни олсак. У ерда сайланган парламент ва бош қонун бор. Ироқ Саддам Ҳусайндан қутулди. Лекин бу мамлакат ундан кейин эркинликни қўлга киритдими? Афсуски, "ҳа" деб жавоб бериш мушкул.\nЁки Қирғизистонга назар ташласак. Бу ерда минтақада илк бора парламент бошқаруви йўлга қўйилди ва бутун "демократик дунё" Қирғизистоннининг мазкур "улкан ютуғини" олқишлади.\nҚирғизистон фикр эркинлиги нуқтаи назаридан ҳамон илғор мамлакат саналади. Халқ қўзғолонлари орқали у ерда бир неча бор тузумлар ўзгарди.\nЛекин Қирғиз давлати ҳар вақт заиф бўлиб келган ва у ерда қонун устиворлигини ўрнатиш амримаҳол.\nИнсон ҳуқуқлари фаолларига кўра, миллий низолардан қарийб уч йил ўтиб, бу ердаги озчилик ўзбеклар ҳамон камситилмоқда ва жазоланмоқда.\nЎзбеклар баъзи жойларда ҳатто оқшом кўчага чиқишга қўрқишларини, етакчи миллат вакиллари ҳақоратларига чидаб яшашга мажбур бўлишаётганини айтишади.\nБунга чидолмаган ўн минглаб ўзбеклар эса қанчалик қийин бўлмасин, Россияга чиқиб кетишмоқда. Чунки демократик Қирғизистонда кўпчилик истагига қарши бориб, камчиликнинг ҳуқуқларини тўла таъминлаб бўлмаяпти.\nКўпчилик қирғизлар овоз берган демократик сайловда эса парламентга аксар қирғиз миллатчилари келишганди.\nМиллатчиларга фойдали демократия\nОврўподаги демократия ҳам миллатчиларга жуда қўл келаётгани айтилади.\nБир неча йил олдинги демократик сайлов натижасида Австрияда миллатчилар қудрати ошди.\nДемократик сайловлар Оврўпода миллатчи ўнг қанотчилар мавқеини кучайтирмоқда\nҲозир аксар сайловчилар овозига таянадиган Оврўпонинг қатор демократик мамлакатларида аксилмуҳожирот кайфиятлари кучлилиги ва иқтисодий инқироз туфайли миллатчилик ҳамда ирқчилик бўй кўрсатмоқда.\nДемократик сайловларда кўплаб сайловчилар миллатчи мавқеаларини ўз овозлари орқали билдириб, жамиятда кучайтира бошлашган.\nТўғри, Оврўпода яна 1930-йиллардаги каби миллионлаб инсонлар ёстиғини қуритган қатлиомлар келиб чиқиши эҳтимолини барча рад этади. Бироқ хавотирлар кучли.\nБританиялик бир газетхон "Жамиятимизда кўпчилик муҳожиротга қарши, аммо аҳолиси кексаётган ва камаётган Оврўпо учун бу муҳожирлар ишчи кучи ва малакаси кераклигини билиб турган раҳбарлар халқ олдига чиқиб, бизга муҳожирлар керак дейишга ботина олишмайди" деб ёзганди.\nСабаби - сиёсий раҳбарлар демократия шароитида кўпчилик истак-иродасига қарши боришга ботина олмайди. Бу қадам ҳокимиятдан кетишга ҳам етаклаши мумкин.\nДемократия ва Толибон\nМарказий Осиёга қайтсак. Минтақада Ғарб ҳозир демократия ўрнатаётган мамлакат - Афғонистон. У ердаги матбуот ва сўз эркинлиги бир қарашда бутун Марказий Осиё учун кўз-кўз қилгудек.\nЛекин бу аслида урушларга ўралашиб қолган мамлакатдаги тартибсизлик ва қонунсизлик натижаси эмасми, деган саволлар ҳам бор.\nАгар Карзай ҳукумати бутун мамлакатни тўла назоратига олса, у ҳолатда афғонларнинг фикр айтиш эркинлиги ҳозиргидек бўлармиди? Жавоб - номаълум. Лекин маълуми шуки, кўплаб афғонларнинг айтишича, кучли ҳукумат бўлса, кўпчилик истаётган қонун устиворлиги ва тинчлик нисбатан ўрнатиларди.\nДемократиянинг ашаддий душмани бўлмиш Толибон ўз вақтида Афғонистон бўйлаб реприссив бўлса ҳам, қонун устиворлигини нисбатан таъмин эта олганди\nДемократиянинг ашаддий душмани саналган Толибон даврида Афғонистонда қонунлар нисбатан таъминланган ва одамлар талончилар ё қуроллилардан қўрқмасдан, бемалол мамлакат бўйлаб кеза олишганини эслашади.\nТўғри, Толибон қонунлари ўта эркинликни чекловчи ва реприссив бўлган, лекин бу энди бошқа масала.\nҲозирги Афғонистонда эса одамлар нафақат урушлардан, балки қуролли қўмондонлар, жиноятчилар ва қонунсизликдан қўрқиб яшашади. Мавжуд демократия бу муаммоларни ҳал этишга қодир эмас.\nДемократик андазаларга мослаб ўтказилаётган сайловлар эса у ердаги минтақавий ҳамда миллий бўлинишни янада кучайтираётгани айтилади.\nБулар - демократия ва эркинлик орасидаги муносабатга оид сўнгги мисоллар. Аҳвол тарихан ҳам шундай бўлиб келган ва келажакда ҳам қанчалик ўзгариши номаълум.\nДемократик Британиянинг собиқ Бош вазири Уинстон Черчилль айтмоқчи: "Демократия ёмон, лекин инсоният ҳали ундан яхшисини ўйлаб тополмаган".


Миришкорлик миришкорлар ғалла режасини бажарди – Tadbirkor-Fermer\nМиришкорлик миришкорлар ғалла режасини бажарди\nҚашқадарё вилояти Миришкор тумани ғаллакорлари мамлакатимизда биринчилардан бўлиб давлатга ғалла топшириш режасини ортиғи билан бажарди.\nМиришкорлик тажрибали деҳқонлар жорий йилда 22 минг 845 гектар майдонда буғдойнинг эртапишар ва серҳосил “Ғазғон”, “Яксарт”, “Жайҳун”, “Таня”, “Туркистон” навларини етиштириб, 17 иш кунида режадаги 48 минг 300 тонна ўрнига 50 минг тонна дон топширди.\n– Албатта, бундай натижа осонликча қўлга киритилгани йўқ, – дейди туман ҳокими Р.Комилов. – Ғалла парвариши борасида давлатимиз томонидан кўрсатилган эътибор ва кўмак муваффақиятимизнинг бош омили бўлди. Соҳа ходимлари учун барча шароит яратиб берилди. Асосийси, доннинг харид нархи ошди. Бу ҳам меҳнатга бўлган муносабатни ўзгартирди. Пишиб етилган ҳосилни нест-нобуд қилмасдан йиғиштириб олиш ишларига 100 дан зиёд комбайн жалб этилди. Улар ёрдамида кунига 3800-4000 тоннагача сара дон давлат омборларига етказиб берилди. Далаларимизда ҳали ҳосил мўл. Шу боис тажрибали деҳқонлар ва илғор фермерлар билан ўзаро кенгашиб, давлатга яна 10 минг тонна дон топширишни мақсад қилдик. Ғалладан бўшаган майдонларга эса такрорий экин экамиз.\nЖорий йилги ноқулай об-ҳаво ва сув танқислигига қарамасдан, жонбозлик кўрсатган тумандаги 1 минг 239 фермер хўжалигининг аксарияти юксак намуна кўрсатиб, 55-60 центнердан ҳосил олди. Айниқса, “Сариқов Жўра Эломонович”, “Хонибоев Азизбек”, “Қавс”, “Азимжон”, “Янги йўл”, “Ёрқин”, “Авазчўл Муроди”, “Ином юрт фахри”, “Адҳам зиё”, “Очил дастурхон”, “Олтин бошоқ сардори”, “Абдишукуров Авазмурод”, “Бахтли остона” каби хўжаликлар юксак натижаларга эришди.\n– Жорий йилда 20 гектар майдонга буғдойнинг “Яксарт” навидан эккан эдик, – дейди “Дўстлик олтин замини” фермер хўжалиги раҳбари Ш.Боймитов. – Давлатга жами 56 тонна ғалла топшириб, режани ортиғи билан уддаладик. Бунда агротехник тадбирларни ўз вақтида амалга оширганимиз муҳим аҳамият касб этди. Хусусан, гектарига 4 тоннадан маҳаллий, 700 килограммдан минерал ўғит солдик. Суғоришни шарбат усулида амалга оширдик. Кимёвий воситаларни ҳам ўз вақтида сепдик. Мана, бугун юзимиз ёруғ бўлди, меҳнатларимиз зое кетмади. Ҳали даламизда ҳосил бор. Энди даромадимиз ҳам шунга яраша бўлади. Даромаддан хўжалигимиз ишчиларини ҳам рағбатлантирамиз, шунингдек, моддий-техника базани мустаҳкамлаймиз.